
BROJ 






Dl 


O 



»ZNAŠ LI BRACO, MALI 
ISUS HOĆE DA SU CI- 
PELE POSVE DOBRO 
OČIŠĆENE... INAČE NE 
OSTAVLJA DAROVE!« 

Dolje: 

POD BOŽIČNO DRVCE 
MAMICA ĆE SEDMO- 
RICI SVOJIH MALIŠA 
STAVITI OMILJELE 
IGRAČKE 


»HALO, DRAGI ISUSIĆU, 
nemoj nas zaboraviti i do- 
nesi nam lijepe darove — I 
ja i sekica bili smo uvijek 
dobri i poslušni . . . 


MALA JASNICA viri kroz 
ključanicu, kako tata kiti 
božično drvce 


KAKO JE LIJEPA SEKI- 
NA BETLEHEMSKA 
ŠTALICA, KOJU JE MA- 
MICA SMJESTILA POD 
BOŽIČNO DRVCE! 


RADOST MALENE SEKICE, KOJOJ JE BOŽIĆ DONIO 
LIJEPA KOLICA S LUTKOM 

Desno: 

POSEBNI JE UŽITAK MALE SEKICE, DA PRIJE SPA- 
VANJA MOŽE GASITI SVIJEĆE NA BOŽIČNOM DRVCU 


Naslovna slika : Gospa s Isusom 
Gabrijela Jurkića 


S izložbe 





FLuAMANSKI TRIPTIH NAZfcVAN MALVAGNA IZ 16. ST OLJECA 

Nalazi se u Narodnom Muzeju u Palermu 

BOŽIĆ SIROMAŠNE DJECE 



Slika desno: 

PRED KRISTOVIM JAS LEĆAMA 
Iz Vatikanskog MuzejaJ 


Mnogo je divnih priča o Tebi, Kriste, koje bi 
tako lijepo pričala Tvoja majka. Mi osjećamo 
Tvoju ljepotu sjedeći u našoj siromašnoj sobici 
•i slušajući, kako vatra puckara. Najmlađa sestra 
čita Evanđelje o Tvojem rođenju. Tako nam je 
dobro, kađ se sjetimo Tvojeg rođenja! Ono je 
bilo skromno i veliko kao čitav Tvoj život. Eto, 
mi smo večerali siromašni zalogaj, ali ne mori 
nas glad. Nama se čini, da si Ti uz nas i da nam 
govoriš: 

»Ne živi čovjek samo od kruha nego i od riječi 
Božje.« 

O, blagi Isuse, nama je tako dobro, kad se 
sjetimo Tebe, Tebe i Tvoje majke i sv. Josipa. 
Mi smo onda, Isuse, djeca, koja se igraju 
s Tvojim malim ručicama, što vire iz ja- 
slica. Mi volimo Tebe, iako je naš um ne- 
dostojan i pomisli na Tebe. Ali, eto, Isuse, 
dajući ti, koliko možemo, mi Ti dajemo 
svu ljubav, koja sja u našim srcima, svu 
ljubav, koja blista u ovim grešnim srcima 
kao dragulj u gnjusnom brlogu. Večeras 
nam je tako drago sjećati se Tvoje lju- 
bavi, koju si pokazivao uskrisujući mrtvaca, 
govoreći apostolima o Ocu svome, koji je 
na nebesima, i opraštajući Mariji Magda- 
leni, jer je tako mnogo ljubila. Oprosti i 
nama, Isuse, jer Te i mi tako mnogo lju- 


bimo. Istina naša je ljubav neznatna i blatna, ali 
eto, ona je velika za naša nedostojna srca. Mi to 
priznajemo, Isuse, i zbog toga priznanja dolazi 
nam da zaplačemo, jer nam je potrebno Tvoje 
utjehe, jer nam je potrebno, da nam kažeš: 

»Ne plačite, djeco moja, ja volim vas, ja pri- 
mam vašu ljubav.« 

A mi Te volimo, Isuse, bez ikakvog koristo- 
ljublja. Mi ne mislimo na nagradu, mi želimo sa- 
mo, da ; i Ti nas voliš. A Ti to i hoćeš! Jer kako bi 
mogao naš dragi Isus da učini, nego da voli one, 
koji mu se jadaju, one, koji mu se povjeruju. Mi 
Te volimo, Isuse, pa makar se i sutra survali u 
dubine pakla, mi Te volimo, Isuse, pa makar 

Sretan i veseo Božić 

svima suradnicima, pretplatnicima, čitateljima, oglašivačima i prijateljima želi 

Uredništvo i Uprava „ OBITELJI “ 


nam Ti ne dao nikakve nagrade. Jer jedino lju- 
bav prema Tebi ima duboki smisao. Sve je drugo 
pličina, obmana i laž. 

Tako nam je drago sjećati se dogođaja iz Tvog 
života. Oni su tako lijepi, jer su izraz jedne 



JAPANSKA GOSPA S MALIM ISUSOM 
Naslikao Luka Hasegawa 


uzvišene ljubavi. I nitko, nitko ih zato ne bi mo- 
gao tako lijepo pričati kao Tvoja mati, koja Te 
je voljela više nego Te itko volio na ovoj zemlji. 
Njezino srce -bilo je nježnije nego srce ijedne 
majke . . . 

O, kako li je ona morala trpjeti, kad su Te 
mučili, zlostavljali i razapinjali. Dragi Isuse, mi 
cjelivamo suze Tvoje majke, koje su tekle po 
njenim obrazima već od Tvojeg rođenja. Da, sa 
Tvojim se dražesnim ručicama i Tvojim blagim 
očima rodila u njoj patnja, što će te ruke biti 
jednom probodene, a te oči jednog dana napu- 
štene i od samog Oca Nebeskoga . . . 

Dragi Isuse, mi gledamo suze Tvoje majke u 
časovima, kad su te mučili. Mi jedino možemo 
gledati Tvoju muku i smrt u sjaju njenih suza. 
Jer njihov sjaj izražava ljepotu, koju je nosilo 
Tvoje srce, ljepotu beskrajne ljubavi, koju nitko 
nije mogao vidjeti i nitko nije mogao opisati. I 
kroz sjaj Marijinih suza mi pregledamo grubost 
rimskih vojnika, koji su Te tako strašno mučili, 
mi pregledamo Tvoj bijedan i očajan izgled sit- 
nog, izgaženog crva. 

Mi, Isuse, mnogo mislimo na Tebe, pa eto i 
večeras u ovo sveto veče. Oprosti, dragi Isuse, 
što naša duša nije zanesena radošću i vedrinom, 
što ov-o-ga večera ne slavimo u sjaju i veselju srca 
Tvoje rođenje. Ali što ćeš, iako odbijamo od 
sebe misli na Tvoju pregorku muku i smrt, ipak 
im konačno moramo odoljeti, jer, dragi Isuse, 
mi smo Ti siromasi, i naš život nije tako lijep 
i vedar, pa nam je najbliža Tvoja patnja. Ali, mi 
se Tebe uvijek sa puno ljubavi sjećamo, a na- 
ročito ove noći, kad si sišao na zemlju, da nam 
doneseš mir i sreću, blagoslov i ljubav. 

JERONiM KORNER 


NA PONOĆKI 


Kroz ponoć hladnu, punu neke tajne, 
Zanosno zvona zvone . . . zvone . . . zvone . . . 
Noćas je cijela unutrašnjost hrama 
Ko raj: sva u moru svijetla tone. 

U tihom pianu, kao iz daljina 
Da lagano se približuje, s kora 
Zabruji pjesma radosti, pa tiho 
Sve raste . . . raste ... i glasovi zbora 

U svečanome nekom zanesen ju, 

Previru, dršću, lome se . . . i lako 
Se toče. Dodir ove tako divne 
Melodije potrese srce svako. 


... . • 


Nebeska sveta radost neosjetno 
S obiljem čiste netaknute sreće 
Takla je duše . . . Ljudi, žene, djeca 
Pobožno mole . . . mole . . . Svoje sve će 

Radosti, nade, ushite i čežnje 
Isusu Malom, ove noći svete, 

Kazat u svojim tihim šaptajima. 

A Dijete drago brižljivo će sve te 
i fHVMPF«*-*' , 

Izljeve duša saslušat i svakom 
Po smiješak s Božanskih usta dati, 

Da ga ponese pod krovove doma, 

Kad se iz hrama pred svitanje vrati. 

FRA N. V. PEHAR 

BOŽIĆ KAO GOSPODARSKI FAKTOR 


Osim lijepih božičnih svečanosti s ugodnim 
sjećanjima na dane djetinjstva, na svečano bo- 
žićnje raspoloženje, ugodno duševno osjećanje 
topline kućnoga ognjišta ima Božić i svoje pri- 
vredno - go s p od a r s k o značenje. O tome se možda 
mnogo i ne razmišlja, ali je svakako činjenica, da 
se i u gradu i na selu daleko prije Božića vrše 
razne pripreme za Božić. Božić je najsvečaniji 
blagdan cijele godine, pa prelazi čak i na one, 
koji ga ne bi morali — po svojoj vjeri — sla- 
viti. Zar nije božićnje drvce i u mnogoj nekatoli- 
čkoj kući veliko veselje ne samo djece nego i 
odraslih? 

No praktična, privredna strana božičnog slavlja 
također je od velike važnosti. U državama, gdje 
se o svim privrednim kretanjima vodi savjestan 
račun, ustanovljen je u prosincu puno jači zamah 
svega privrednoga poslovanja, a osobito u nekim 
granama te se upravo očito vidi utjecaj božičnih 
dana na privredu. Tako se po jednoj njemačkoj 
statistici može vidjeti, da je poslovanje u pro- 
sincu mnogo .življe te po raznoj robi izgleda 
ovako: rublja se više nego u drugim mjeseci- 
ma proda za 70%, maramica za 120%, posla- 
stica za 200%', galanterijske robe za 40%, par- 
fimerije za 120%, a igračaka oko 800% ili 
još bolje rečeno u prosincu se proda igračaka 
skoro isto toliko, koliko u svim drugim mje- 
secima zajedno. Sve su to predmeti, koji služe 
za božične darove, koji dolaze pod božično 
drvce, da učine veselje mladima i starima. 

Ali i drugi predmeti, koji imaju veću cijenu, 
bolje se prodaju o Božiću i njihov je promet 
veći. Treba istaknuti samo tri artikla. U prvom 
redu životne namirnice, koje skaču za 40% od 
srednje prodaje u drugim mjesecima, vino za 
160%, a prostirači (sagovi, ćilimi) za 40%. Uz 
to je od velikog značenja Božić za promet u 
industriji svijeća, kojih se na milijune o Bo- 
žiću kupuje i pali. Knjižarstvo pokazuje jaču 
prodaju knjiga, napose dječjih. Uzmemo li još 
u obzir posebnu industriju božičnih nakita od 
stakla i drugih tvari, dobivamo potpunu sliku 
velike privredne važnosti Božića. 

A mi Hrvati! Šta bismo mogli u ovom božič- 
nom privrednom poslovanju uočiti i iskoristiti 
u naše narodne svrhe? 

U prvom bi redu trebalo misliti na kupova- 
nje domaćih igračaka, koje prave naši seljaci. 
Te su igračke jeftine, a uz to masivne i ne mogu 
se uništiti lako kao mnogi fabrički proizvodi. 
Mnoge moderne, skupe igračke unište naša dje- 
oa za nekoliko sati. Iako su naše igračke malo 
grube, to nas ne smije smetati. U kulturnim gra- 
dovima je baš to moderno. 

Na drugom mjestu dolazi ženski ručni rad — 
čipke i drugo. Svi su ti naši domaći proizvodi 
trajniji, solidniji i vredniji od mnoge i mnoge 
fabričke robe. 

Kupovanjem domaćih narodnih radova imat 
ćemo naše domaće stvari, a ujedno ugodan osje- 


ćaj, da smo pomogli našem hrvatskom seljaku, 
kako bi u ovo teško doba krize došao do no- 
vaca, da mogne dostojno proslaviti Božić. 

U isto doba treba da mislimo na našu, čistu 
našu knjižarsku proizvodnju. Hrvatska katolič- 
ka kuća ne smije nikako nabavljati nevaljale 
stvari, koje uz to našim kupovanjem pomažu 
protivnike naših narodnih i katoličkih načela. 
Neki će možda reći, da mi katolici u knjigama 



KINE.SKA GOSPA S MALIM ISUSOM 
Sa izlcžbe crkvene umjetnosti u Rimu 


još nemamo velik izbor. Takvi bi trebali malo 
bolje da pogledaju i da pokažu malo više lju- 
bavi za svoje, pa bi vidjeli, da baš nije tako. 
Ima i te kako dobrih i vrijednih katoličkih knji- 
ga. A ako su i nešto skromnije, treba da po- 
mognemo to skromno, pa ćemo doći i do bo- 
ljega. BOGDAN BAB1Ć 



fiajljepši dječji časopis „MALA MLADOST “ 
stoji u pretplati samo 10 dinara i Treba da 
ga prima svako dobro dijete! 

Slika lijevo : 

JJA SLIČE U CRKVI 8V. 
GOTH.ARDA U BUBENČI 
U ČEŠKOJ 

SRETAN BOŽIĆ! 


Nema sumnje, da naše vrijeme sa svojim na- 
glim tempom, previranjem, borbama i upinja- 
njem, da se postigne hipermodernost, nagrizava 
sve više mnoge lijepe, pozitivne vrednote. 

Civilizacija napreduje, množe se iznašašća, ko- 
ja ima da pojednostave život i da ga učine što 
udobnijim, no pritom izgleda gotovo nevažno, 
što se mrve zahtjevi srca i duševnosti, što oni 
upravo i ne smiju da postoje odviše glasni i na- 
metljivi. Nemaše vremena, tako glasi obično kri- 
latica, za unutarnje, više probleme, za savjesnije 
postepeno izgrađivanje ličnosti i za upoznavanje 
sebe i svojih bližnjih; također nedostaje sklono- 
sti i sposobnosti za iskrene, tople radosti i za- 
dovoljstva. 

Usred rada ili uživanja*, usred neprestane žur- 
be i trke (tko bi znao zašto i za čim!) pojam 
radosti u pravoj suštini udaljuje se od čovjeka, 
postaje sve nejasniji i nedostiživiji. 

U društvu, iz nužna prislanjanja na ljude, koji 
očito s najboljom voljom vrše takve nepoželjne 
ispravke na načinu mišljenja i osjećanja zane- 
senjaka, kako ih nazivaju, izvire velika opasnost, 
da se čovjek smuti i da klone, da počne ustupati 
od prijašnjih pogleda i sklapati nagodbe između 
savjesti i novih modernih pravaca u životu, a 
strah od vlastite smiješnosti i osami jenosti, ako 
bi se ustrajalo na svom stanovištu, požuruje pro- 
ces asimilacije. Prihvaća se dakle ono naziranje, 
koje vrijedi kao općenito, povodi se za okolinom 
i malo pomalo bude kojiput, te se čovjek upravo 
stidi da dade oduška srcu, da bude povjerljiv i 
veseo, da se raduje čisto, nepomućeno. 

Tako i blagdani, koje slavimo, gube uslijed 
takvog raspoloženja na ljepoti svoga značenja. 
Nije zgodno, misli se, ovijati se romantikom i 
poezijom, to uopće nije nikako aktuelno. Izlaže 
se zadirkivanju i nerazumijevanju bližnjih, čo- 
vjek na neki način zaostaje za svojim vremenom, 
koje ne poznaje sentimentalnosti ni ideala. Čini 
se, da je postizavanje svrhe svetkovanja svedeno 
na posve materijalna i lako dohvatljiva uživanja, 
koja ima da napune želudac, da omame glave, 


kako bi se život i svijet prikazao u naročitom 
svijetlu, koje stvara takva izazvana razdraganost, 
i napokon ne smije se zaboraviti, da je s blagda- 
nima uveden i lijep običaj međusobna darivanja 
i prema tome se čar tih dana mjeri i prema ko- 
ličini i cijeni primljenih darova. Istina, darivanje, 
očekivanje toga i fine poslastice doprinose ugo- 
dnu osjećanju, ,ali krivo je, ako se sva blagdan- 
ska radost iscrpljuje samo u tome, ako se blag- 
dan ne oziva u našem srcu i po drugom značenju, 
ako se ne znamo dostojno prirediti za nj, spo- 
znajući što nam donosi, a što nije preračunano 
samo u hladne cifre, u odijela i nakit i u dobar 
zalogaj. Baš u vrijeme žurbe i kojekakvih per- 
turbacija potrebnije je nego ikada zastati, odah- 
nuti, otrgnuti se od svakodnevnih problema, vra- 
titi se mišlju i srcem u sretno djetinje doba, pa 
postati opet dobar i pun vjere kao nekada. 

Tko može ustvrditi, da je to nemoguć i bes- 
mislen zahtjev; tko smije reći, da smo neozbiljni 
i zaneseni, što želimo da u te dane otvorimo srca 
blagdanskim zvonovima, da primamo u sebe 
svjetlost i mir tih dana, koji bude uspomene na 
divne dogođaje i čine nas zahvalnim i velikim 
po spoznaji ukazane nam Ljubavi, koja nas ne 
napušta! 

I mi savremeni, mi, koji sudjelujemo u velikim 
preokretima, koji se dešavaju u našem stoljeću, 
mi umorni često i u mladosti, rastrgani nervozom, 
tjeskobom i neizvjesnošću budućih dana, ipak i 
upravo stoga moramo prigrliti kršćansku toplinu, 
utjehu, blagost i sreću. Nek govore protivnici 
što mu drago, neka pokušavaju potamniti blag- 
danski sjaj, mi ga moramo nositi u duši i braniti 
od napasnika, jer izgubimo li ga, opustošili smo 
sami sebe za najdublje i najplemenitije radosti, 
kojima se na životnu putu susrećemo. Spašavajući 
dobre, vječne vrednote, protiv kojih se bori so- 
fizam preporađajući srce u priznanju Istine i D<5- 
bra, dočekajmo smireni i radosni spomen na dan 
Božjeg porođenja, da uzmognemo iskreno pože- 
ljeti sebi i drugima: »Sretan Božić!« 

ZDENKA JUŠ/Ć-SEUNIK 

Naš roman 


JANINA PJESMA 

ENGLESKI NAPISALA FLORENCE L. BAE(CLAY - PREVODI VOJMIL RABADAN 


»O premila moja ljubavi!« odvrati Jane nje- 
žno,« jest, ja sam to bila čitavo ovo vrijeme, 
čitavo ovo vrijeme uz svojega dragana, u nje 
govoj muci i njegovoj samoći! Kako bih bila mo- 
gla ostati daleko! Ah, Garth, kako sam sretna, 
što vas konačno osjećam tu, tik uz mene . . . 
Jest, ja sam to! Oh, dragi moj, zar nijeste si- 
gurni? . . . Pazite! Dođite ovamo, da sjednete 
do mene!« 

Garth ustane i podigne nju na noge ne pušta- 
jući je iz zagrljaja, a ona ga lagano povede 
k niskome divanu. Ali čim je ona sjela, on se 
opet baci na koljena i zakloni se u zaljubljeni 
naručaj Janin. 

»Ah, dragi, dragi!« govorila je Jane, dok su 
joj ruke lagano dragale milu glavu, koja je po- 
čivala na njezinu srcu. »Tako je bilo utješljivo 
biti uz vas, služiti vam, prištedjeti vam sve su- 
višne muke, pomoći vam u vašoj noći! Ali ni je- 
sam mogla doći lično . . . prije nego li moj dragi 
shvati i oprosti Jani ... A on je oprostio ... ne, 
nije trebao praštati, ... jer je još ljubio . . . Oh, 
Garth . . . Umirite se, ljubavi moja . . . plašite 
me . . . Ne, ne ću vas ostaviti nikada, nikada! 
Umirite se, čujte me: još nekoliko dana strplje- 
nja, pa ćemo, čim prije bude moguće, isposlovati 
posebnu dozvolu i bit ćemo združeni, Garth. 
Tetka Gina dolazi večeras, bit će ovdje do neko 
pola sata. Mi ćemo se vjenčati, Garth ... A 
onda,« prihvati ona vatrenim i nježnim gla- 
som, »moje će najveće veselje biti, da sam uvijek 
uz svog muža i danju i noću.« 

Duga, neopisiva šutnja. Pomalo se bura čuv 
stava, koja je tresla Garthom, stišala. Zavladala 
je velika tišina. 

Konačno Garth podigne glavu: 

»Uvijek, uvijek zajedno!« reče. »Ah, to će biti 
svjetlost!« 

Kad je Simpson, svijestan svoje važnosti i sav 
blijed od toga, otvorio vrata biblioteke, da na- 
javi: »Njezina Milost Vojvotkinja od Meldru- 
ma,« Jane je sjedjela za glasovirom svirajući 
sanjarske melodije, a vitak mladić u večernjem 
odijelu približio se smjerno i srdačno, da primi 
svoju gošću. 

Ili vojvotkinja nije vidjela ili se pretvarala 
kao da ne vidi vrpcu, koja ga je vodila. 

»Sveti Bože, dragi moj Dal, kako me iznena- 
diste! Ja sam očekivala, da ću vas naći slijepa, 
a vi mi eto izlazite u susret svojim običnim li- 
jepim hodom.« 

»Draga vojvotkinjo,« reče Garth prignuvši se 
da poljubi stare prijateljske ruke, koje su sti- 
skale njegove, »ja nažalost ne mogu da vas 
vidim, ali se večeras jedva osjećam slijepim, jer 
je neka neizreciva radost obasjala noć, koja me 
okružuje.« 

Slika desno: 

SV. LUKA SLIKA GOSPU S MALIM ISUSOM 
Naslikao flamamski slikar Van der Weyden 


»Oho, oho, o tome se dakle radi! A koga vi 
to uzimate za ženu? Da li bolničarku, za koju 
mi vele, da je vrlo valjana osoba, ili tu drsku 
Janu, koja bez najmanjeg grizodušja zapovijeda 
svojoj staroj tetki, da putuje s jednoga kraja 
kraljevstva na drugi, kad se njoj to svidi?« 

Jane ostavi glasovir i uvuče ruku ispod ruke 
svoga zaručnika. 

»Draga tetko Gino,« reče, »vi dobro znate, 
da ste i prerado došli, jer volite, da se kao dobra 
vila pojavite u zgodan čas. Garth će uzeti za 
ženu obadvije, i bolničarku i Janu, jer ga i jedna 
i druga previše ljubi, a da bi ga mogla ikada 
ostaviti, a ni on ne može da bude bez njih.« 

Vojvotkinja pogleda ona dva lica, koja su 
blistala od sreće, i oči joj se zališe suzama. 

»Hajde, hajde, nek vas Bog blagoslovi, če- 
ljadi ludo sretna! Ja ću vas također blagoslo- 
viti, kad dođe na mene red, ali jedino pošto ve- 
čeram. A sad pozvonite onoj nervoznoj lično- 
sti, koja me je ovamo uvela, i recite mu, neka 
mi pošalje moju sobaricu, neka mi pokaže moju 
sobu i neka mi reče, kamo su metnuli moju pa- 
pigu . . . Morala sam ga dovesti, Jane: dragi moj 
Tommy tako je privržen! Znala sam, da ćete ga 
vi smatrati suvišnim, ali uistinu nisam mogla 
da se od njega odijelim!« 

XXXII 

SREĆA. 

Nekoliko dana kasnije, u maloj biskupskoj 
crkvici, koja se dizala visoko na vrhuncu pla- 
nina, brak je spojio Gartha i Janu. 

Kakao nije više pristupačan samo bogatima, 
nego si ga danas može svatko priuštiti. Omot 
Mirim kakao a za četiri osobe stoji svega 
Din 1. — Mirim kakao je priznato dobar i 
ukusan, a i vanredno hrani j;iv i okrepljujući: Do- 
bijete ga u svakoj trgovini. 


Mondenske novine donesoše, da se obred 
proslavio u najužoj intimnosti. Garth i Jane žu- 
djeli su samo jedno, da se vjenčaju i da ostanu 
sami u što kraćem roku. Ne htjedoše da se brinu 
za sporedne sitnice, Jane je sve to prepustila 
Đerycku Brandu, rekavši mu jedino: 

»Udesite sve tako, da vjenčanje bude pravo- 
valjano, i pošaljite nam račune.« 

Vojvotkinja, vjerna starim običajima, zao- 
kupi Janu problemom svadbene oprave. 

»Bijeli saten i koprena? Ni za živu glavu, 
draga tetko Gina!« 

»Kako dakle kanite da se obučete?« upira 
vojvotkinja strogo. 

»U onu haljinu, koju toga jutra slučajno uz- 
mem . . .« 

Zatim, videći vojvotkinjino nezadovoljstvo, 
dometne: 

»Nagodimo se, draga tetko. Ja imam gore 
mnogo veoma lijepih oprava. Neka ih vaša so- 
barica pregleda, a ja vam obećajem, da ću obući 
onu, koju vf izaberete.« 

Rezultat tog izbora bio je, da je Jane osva- 
nula u crkvi u raskošnoj plavoj haljini izvezenoj 
zlatom, kojoj se haljetak otvarao nad prslukom 
koji je pristajao kao saliven njezinom lijepom 
struku. Garth se za svoju toilettu brinuo upra- 
vo toliko, koliko je Jane svoju zanemarila, pa 
ga je Simpson odjenuo birano i otmjeno. Izgle- 
dao je krasno, dok je stajao pred stepenicama 
abside, očekujući dolazak nevjeste. Kad je Jane, 
naslonjena na Deryckovu ruku, uzišla po crkvi, 
Garth okrene lagano glavu i nasmiješi se. 

Vojvotkinja, zatrpana satenom i hermelinom, 
perjem na šeširu i mnoštvom zlatnih lanaca o 
vratu, stajala je s lijeve strane nevjesti potpuno 
pripravna, da odigra svoju ulogu. 

Nia protivnoj strani stajala je, što je bliže mo- 
gla do mladoženje, Margery Grann u crnom sa- 
tenu i malom svilenom ogrtačiću, ukrstivši ma- 
ramu od bijelog muslena na vjernome srcu, koje 
je nježno kucalo za Gartha od časa, kada se 
rodio. 

Doktor Robbie, jedini neženja, ,s kojim <su 
raspolagali, bio je djever i njemu je bilo po- 
vjereno, da dijeli svima bogate napojnice. 


Deryck Brand lijepo se isticao svojim kra- 
snim uzrastom i besprijekornom elegancijom 
svojeg salonskog kaputa sa svilenim obrubom 
oko prsiju. Lady Brand smatrala je, da i ona 
mora biti nazočna, pa je stigla još dan ranije. 
Čim je liječnik doveo Janu uz bok Garthu, oti- 
šao je i sjeo do svoje žene, iza stare Margery. 

Pustivši Deryckovu ruku, Jane se obazre, i to 
dvoje prijatelj® izmijeniše dug pogled: sve us- 
pomene, čitavo povjerenje tolikih godina pri- 
jateljevanja ogledale su se u tome pogledu. Lady 
Brand spusti oči na mali molitvenik, koji je dr- 
žala u ruci. Ona nije znala za ljubomoru, jer 
joj liječnik nije nikada dao ni najmanjeg po- 
voda, da steče tako gorko iskustvo, ali niije 
ipak nikada potpuno shvatila prijateljstvo iz- 
među njezinog muža i Jane, koje je počivalo na 
drugarstvu iz mladosti i nekim zajedničkim crta- 
ma karaktera. 

U času, kad je svećenik zapitao, poznaje li 
netko od prisutnih kakvu zapreku, da se ove 
dvije osobe zakonski združe, nastala je tako 
duga stanka, da je Margery nestrpljivo odgo- 
vorila: »»Ne!« u sav glas. Mladoženja se oba- 
zre i nasmiješi se spram one strane, otkuda je 
dolazio glas, a sir Deryck Brand prigne se i 
metne prijazno ruku na rame starice šapeući 
tiho: 

»Budite mirni, stara prijo, sve je u redu.« 

Zatim Jane osjeti, kako joj je desnu ruku 
snažno stisla Garthova desnica: liturgične riječi 
zapitaše Gartha, hoće li da uzme Janu za ženu. 

Garth odgovori, da hoće. 

A onda je isto pitanje postavljeno Jani, hoće 
li to i ona »u zdravlju i u bolesti«? 

A Jane zvonkim glatsom, koji je sjećao na 
Ružarij, izjavi: 

»Hoću!« 

Kad je izrekla te riječi, Garth prinese k ustima 
ruku, koju je držao u svojoj, i poljubi je sa po- 
štovanjem. 

I tako se njih dvoje, koji su već odavna bili 
tako nježno združeni, privezaše jedno uz drugo 
za čitav život, svečano, pobožno, pred licem Bo- 
žjim. Vjenčani prsten, simbol ljubavi, koja nema 
ni početka ni kraja, bje položen na Svetu Knji- 
gu, a onda nataknut na Janin prst. 

UIIIIIIIIIHmilllllllllllllilllllfllllllllllllllllllllllllllllllllKIIIIIIII 

Jod proti skleroze, 

brom i fosfate za živce, 

magnezij za žuč i jetra, 

mangan za krv, 

kalij za bubrege, 

kalcij proti upala i katara, 

sumpor proti reume, 

teške metale za protoplazmu i žlijezde, 

litij proti mokraćne kiseline, 

ugljičnu kiselinu za srce i hormone, 

alkaiije proti kiseline želuca, 

sve te i još mnoge druge ljekovite minerale proti stva- 
ranja kamenaca, grčeva itd. ima u sebi od svih mine- 
ralnih voda cijele Jugoslavije samo čuvena 

RADENSKA! 

Zato je tako dobra, pitka i zdrava! 

ISlIBfllllSIIIIIIIIIIIIIIIimillllllllBIlIIIIIIIIIIIIIIIIIIIIIIIVIIIHIIIIIi 

Kađ je obred svršio, Jane primi ispod ruke 
Gartha, pa ga povede prema sakristiji, nasla- 
njajući se nešto jače na njega, da on to osjeti. 

U kolima, koja su ih vozila kući, nađoše se 
muž i žena prvi put sami. Za tih nekoliko ča- 
saka Garth se okrene Jani suspregnutim žarom. 
Nije rekao: »Ženo moja!« — ta prije tri godine 
oni su već okušali neizrecivu milinu tog naziva, 
— izustio je tek ove jednostavne riječi, koje su 
nju dirnule jače nego li najpomnije pripremlje- 
ni govor: 

»Premila, kad će sav ovaj svijet otići? Kad 
ćemo biti prepušteni sebi samima? Zašto ih ni- 
jesmo dali odvesti iz crkve ravno na kolodvor?« 

Jane pogleda na sat i odvrati: »Dragi, mi 
smo dužni, da barem nahranimo naše uzvanike: 
ta znate, koliko su se pokazali odani i skloni. 
Zar bi se pristojalo da započnemo naš bračni 
život takvim kršenjem zakona gostoprimstva? 
Sad je jedan sat, lunch će biti serviran u I i 30; 
vlak odlazi u 4 i 30: do tri sata, Garth, bit će- 
mo sami!« 

»Hoće li mi uspjeti da se pristojno vladam 
čitava tri sata?« klikne Garth smijući se kao 
dijete. 

»Mora . . . inače idem po sestru Rosemary.« 

»Pst! Jane, ne šalimo se danas: stvarnost je 
previše lijepa!« Pa pograbi živo Janinu ruku i 
dometne: »Razumijete li vi, da ste sada u do- 
slovnom smislu riječi moja žena?« 

Jane podigne Garthovu ruku i privine je na 
svoju grud, na ono isto mjesto, kamo je tako 
često pritiskala svoju ruku, da zadrži vrtoglavo 
kucanje svog srca i da ne oda svojeg uzbuđenja. 

»Ljubavi moja,« reče, »ja to- ne razumijem, 
ali znam, Bogu hvala, da je to istina!« 

XXXIII 

VJEČNA SVJETLOST 

Mjesec je zalio terasu vedrim, srebrenim, či- 
stim svijetlom. Garth i Jane stupiše kroz vrata 
u svjetlost. Ugodna ljetna noć i biglisanje sla- 
vulja, koji su ispunjali okolne šume svojim pro- 
dirnim pjesmama, mamila ih je, stoga odvukoše 
svoje široke naslonjače od peći tik uz prsobran 
i smjestiše se udobno, da prisluškuju skladnim 
glasovima noći. Samoća je bila potpuna, tišina 
kao u grobu. Garth uzme jastuk sa svojega na- 
slonjača i položi ga na šljunak: sada je sjedio 
do nogu svoje žene, naslonjen leđima o njena 
koljena. Jane je u razgovoru lagano milovala 
čelo i kosu Garthovu, a on se od vremena do 
vremena nagibao unatrag, da dohvati Janinu 
ruku, pa da poljubi prsten, koji joj je sam na- 
takao na prst, ali ga ipak nije nikada vidio! Du- 
ge, nježne šutnje ovijale su ih: oko njih su leb- 
djele misli previše intimne, radosti previše svete, 
a da bi se mogle izraziti riječima; muk je bio 
umjesniji, nego li govor! No ipak Garth nije 
mogao podnijeti, da Jane bude ma i samo' ča- 
sak, izvan dohvata njegove ruke. Kao što bi 
netko drugi bio rekao: »Hoću da je uvijek gle- 
dam,« Garth je govorio: »Hoću da neprestano 


budem u dodiru s njome!« A Jane je radosno 
primala to slatko ropstvo i nastojala je da mu 
neprestano daje utisak svoje bliske nazočnosti. 
Uostalom, njihova materijalna intimnost pružala 
je i njoj utjehu gotovo jednaku Garthovoj. Za 
vrijeme onih dugih sedmica očekivanja, kada su 
se njezine ruke pružale bolno prema Garthu, 
morala je suzbijati svoju čežnju u najdublje 
dno svojega bića i paziti, da ne dotakne niti 
ruku bolesnikovu. Danas joj se činilo, da se 
glad, koji joj se u srcu nagomilao, ne će nikada 
nasiititi. 

Slavulj je negdje izvijao svoje uzbudljivo 
ćurlikanje . . . Garth stade sasvim točno opona- 
šati njegovu pjesmu zviždanjem. 

»Oh, dragi,« upadne Jane, »to me podsjeća 
na jednu melodiju, koju silno želim čuti iz vaših 
ustiju. Ne mogu vam navesti njezin točni naslov, 
ali vi ćete se zacijelo sjetiti: onoga ponedjelka, 
kada vam je sestra Rosemary po vašoj želji opi- 



GOSPA SE KLANjA MALOM ISUSU 
Naslikao Botticini 

sala jednu za drugom slike iz ateliera, — a naša 
su srca pucala, — povukla sam se rano u svoju 
sobu, daj započnem sastavljati svoju ispovijed; 
vi ste naprotiv pozvali Simpsona i naložili ste 
mu, da dođe po vas tek u jedanaest sati. Dok 
sam ja pisala u sobi iznad vas, čula sam vas, kako 
svirate u biblioteci: počeli ste sa nekoliko ko- 
mada, koji su mi bili poznati, jer smo ih nekada 
zajedno izvodili, ... a onda se najednom, nakon 
nekoliko tapkanja i varijanata, nepoznata neka 
tema razvila u prekrasnome skladu. Smjesta 
odložih pero i pažljivo poslušah . . . Tada ste 
na moju veliku radost vi zapjevali: ustadoh, 
otvorih bez buke prozor i nagnuh se napolje . . . 
Sve riječi nijesu dopirale do mene, no razabrala 
sam ipak jasno dva stiha, koji su bili prožeti tako 
dirljivom tugom, da sam položila glavu na prag 
prozora i nijesam više bila sposobna da dulje 
čekam, osjećala sam neodoljivi nagon, da smje- 
sta odem k vama.« 

Garth privuče k sebi milu ruku, koja je one 
noći držala pero, pa je okrene i poljubi joj 
dlan: 

»Kakvi su to stihovi bili, Jane?« upita. 

(Svršit će se.) 

IVAN PL. ZAJC 

o dvadesetoj godišnjici njegove smrti 


Dne 16. prosinca navršilo se punih 20 godina, 
što je u svom stanu i svojoj kući u Visokoj ulici 
u Zagrebu završio svoj ljudski vijek jedan od 
najvećih hrvatskih skladatelja Ivan pl. Zajc kao 
83-godišnji starac, još bodar duhom, ali u po- 
sljednje godine svog života mučen sljepoćom, 
koja ga je spriječila, da zadnje svoje samoza- 
mišljene kompozicije stavi i na papir. 

Ivan pl. Zajc rodio se 3. kolovoza 1831. na 
Rijeci kao sin Ivana Zajca podrijetlom Čeha iz 
praške okolice. Otac mu je bio vojni kapelnik 
u Zadru, a poslije ravnatelj glazbene škole i ka- 
pelnik gradske glazbe na Rijeci. Tu je mali Ivan 
odrastao i polazio škole (pa i gimnaziju). Već 
za rana je pokazao interes za glazbu. Sam ga 
je otac poučavao. Kao šestogodišnji dječarac na- 
stupio je javno u kazalištu: svirao je na violini 
i klaviru. Otac je sinu namijenio odvjetničko 
zvanje, no mali Ivan je u gimnazijskim klupama 
počeo komponirati za vrijeme obuke. Bilo mu 
je dvanaest godina, kada je počeo komponirati 
operu »Marija Terezija« i to je već njegova se- 
dma skladba. Dječak je svoje kompozicije krio 
pred ocem, no ovaj ih ipak pronađe i stavi pod 
ključ. Kada je Ivan svršio gimnaziju, otac ga 
pošalje na milanski konzervatorij. Bilo je to 
god. 1850. Odmah ga primiše na osnovi nje- 
govih mladenačkih kompozicija, U Milanu je 
Zajc učio 6 godina: dramsku muziku, kompozi- 
ciju, kontrapunkt i instrumentaciju, a usavršio 
se i kao pianista. Brzo je napredovao i godimice 
na završnim ispitima sticao kolajne. God. 1855. 
na domaku studija dobio je Zajc (kao i njego- 
vi saučenici) zadaću da komponira operu »La 
Tirolese«. (Zajc je tada imao već 18 kompozi- 
cija). Zajčeva je kompozicija bila najbolja i iz- 
vedena (4. V. 1855.). Na osnovi velikog uspjeha 
tog djela izdana je Zajcu diploma »kompozito- 
ra, dirigenta i majstora kompozicije«, ponuđe- 
no mu je mjesto dirigenta u znamenitom milan- 
skom opernom kazalištu »Scali«. No Zajc se 
vratio u Rijeku, gdje mu je iza smrti roditelja 
(oboje je umrlo još 1854.) ostala mlađahna se- 
stra na brizi. Zajc postade na Rijeci ravnatelj 
gradskog kazališnog orkestra i filharmonijskog 
zavoda. Sedam je godina boravio na Rijeci, pa 
u to vrijeme komponirao 3 opere (Amelija, Me- 
sinska nevjesta, Adelija), jedan oratorij (David) 
izveden na milanskom konzervatoriju; mnogo 
plesova za riječku čitaonicu (među ovima i ka- 
drilu »Slava«, »Kolo«, »Hrvatsku četvorku« i 
»Crnogorsku četvorku«); 19 uvertira, 4 mise i 
manje skladbe. Sve te kompozicije on je i do- 
stojno izveo, pače i operu »Amelija« u gradskom 
kazalištu na Rijeci dne 5. IV. 1861. U to vrijeme 
sazrela je u njemu odluka, da ode u veliki svijet, 
pa je otišao u proslavljeno središte visoke mu- 
zičke kulture, u Beč, gdje se isprva probijao kao 
učitelj pjevanja, a kasnije je postao skladatelj 
opereta. U prostodušnost i plačni sentimentalitet 
njemačkog Singspiela Zajc je ulio vrelu stras- 


tvenost južnjačke melodije i otmjenu popular- 
nost romanskog plesnog ugođaja. Sve to u to- 
likoj mjeri i tako skladno promiče njegove 
»bečke« operete, da ga mažemo pravom držati 
prvim među savremenim kompozitorima ove 
struke. I opća povijest glazbe poznaje i prizna- 
je toga Zajcu stavljajući ga ravnopravnim pret- 
stavnikom operetne muzike onoga doba, zaje- 
dno s Millockerom, Suppeom (ovaj proslavljeni 
zemljak Zajčev mnogo je Zajca u Beču poma- 
gao), Offenbachom i tolikim drugima, a ne vo- 
di uopće računa o njegovoj ogromnoj djelat- 
nosti, što ju je razvio za vrijeme svog boravka u 
Zagrebu. 

No Zajca dozvaše prijatelji i znanci u Zagreb, 
kada se osnivala prva stalna opera u Zagrebu. 
Bilo je to god. 1870. i od toga doba do smrti 
Zajc živi i djeluje u Zagrebu. Već je u Beču 
Zajc prigodice komponirao djela za »Slavensku 
besedu« pa se među ovima nalazi i znameniti 
njegov zbor »Zadnji čas Zrinjskog« (U boj, u 
boj!) komponiran za proslavu 300-godišnjice 
Sigetske tragedije. Zajca je Zagreb dočekao s 
velikim slavljem. Neke su se od njegovih ope- 
reta izvodile u Zagrebu prije god. 1870., pa je 
on. postao odmah miljenikom zagrebačkog op- 
ćinstva. U Zagrebu je dvadesetak godina vodio 
opernu družinu, u kojoj je bilo umjetnika, što 
su kasnije postali evropskim veličinama; uzato 
je kao učitelj u glazbenoj školi podučavao u 
pjevanju i udaranju u klavir, ravnateljevao je 38 
godina u toj školi, ali je još uvijek dospijevao 
da komponira i napisao je golem broj od preko 
1200 glazbenih djela svake ruke. 

Zajc je svom narodu ostavio u baštinu gotovo 
čitavu muzičku literaturu. Dvadeset i dvije ope- 
re, tridesetak opereta, muziku za dvadeset i tri 
igrokaza, šezdesetak kantata, pedesetak himni 
za pjevačka društva, nekih četrdeset davorija, 
preko stotinu i šezdeset drugih pjevačkih zbo- 
rova, najvećma muških, pedesetak koračnica, ne- 
koliko nadgrobnica, oko dvije stotine popije- 
vaka za jedno grlo i klavir, tridesetak dvopjeva 
uz klavir, pedesetak dječjih popijevaka, oko če- 
trdeset uvertira za orhestar, tri oveće orkestral- 
ne koncertne kompozicije (simfonije), preko če- 
trdeset koncertnih orhestralnih kompozicija ma- 
njeg opsega. Komornu glazbu pisao je manje, 
to su većinom radovi iz mladenačkog doba. Za- 
čudo je, da je on — vanredni pianista — napi- 
sao malo klavirskih kompozicija, Zajc je upravo 
rasipao bogodanu svoju invenciju u obilju svo- 
jih kompozicija, a vazda je stvarao djela, koja 
su iživo zaječala u srcima odanoga mu kruga. 
U tom je krugu živio i za njega stvarao. Zato 
je uvijek uspijevao i uspjeh mu je — makar i 
časovit — bio potpun. 

Premda njegovo djelovanje u domovini nije 
bilo bez trzavica i sukoba, nije u doba njegove 
najživlje djelatnosti u Zagrebu i u čitavoj Hr- 
vatskoj bilo jače umjetničke individualnosti, ko- 


ja bi idealima i nastojanjima majstora Zajca 
suprotstavila drugo, svoje nastojanje za novim 
artističkim ciljevima. Ti su se pojavili tek na iz- 
maku Zajčeva života i Zajc ih je promatrao 
s velikom i iskrenom dobrohotnošću, ali ih nije 
pravo poj imao. No te su nove pojave naglo bu- 
jale i utvrdile nova umjetnička vjerovanja, a 
Zajčeva životna kompozitorska djela novi su 
umjetnici potiskivali u pozadinu. Krivnja je tom 
zanemarivanju kompozitora Zajca zapravo u 
razlici općenitog naziranja na ciljeve, na smje- 
rove, pa i na umjetnička sredstva. Zajc nije bio 
novotar, nije tražio nove putove, čvrsto je stupao 
utrenicima, što su ih postavili u njegovoj umjet- 
nosti veliki majstori klasike i romantike. 

Zajc je pokušao stvoriti nacionalnu muzičku 
kulturu, ali se prema tom njegovu nastojanju 
ispriječila sva visoka glazbena obrazovanost nje- 
gova; on je u forme ustaljene u drugom velikom 
umjetničkom ambijentu htio unijeti nove ele- 
mente i nije zapazio, da se tim elementima sa- 
mima ruši sve ono uskladano zdanje umjetničkih 
normi, da su iskonske snage tih pučkih glazbe- 
nih tvorbi iz drugoga svijeta, pa umjesto da 
prodre u tajne njemu neznanoga možda i bar- 
barski primitivnoga melosa našega, on je zahva- 
ćao u riznicu narodnog blaga poput kulturnog 
zapadnjaka, koga čar egzotičnosti mami, ali su 
pod njegovom majstorskom rukom nestale sve 
neuglađenosti i gipkoj pjevnosti žrtvovane su 
sve osebine i značajke. Uz tu nepristupnost no- 
vim ciljevima autohtone muzičke kulture ispolji- 
la se u Zajcu i nepristupnost novim umjetničkim 
ciljevima suvremene glazbene Evrope, a toj sta- 
gnaciji njegova umjetničkoga individualiteta 
mnogo su doprinijele i prilike oko njega i po- 
slovi, koji se natovarili na njegova krepka leđa. 

I mi dok se spominjemo 20. obljetnice njego- 
ve smrti, častimo zapravo spomen Zajčeve ču- 
desno bogate duševnosti, a da joj, jedva mo- 
žemo pristupiti s punim razumijevanjem, jer 
nam se kompozitorsko djelo njegovo tek u no- 
vije vrijeme pomalo otkriva, naprotiv umjetnič- 
ka nam je njegova evolucija gotovo sasvim ne- 
poznata. Tek iza proslave 100. obljetnice Zaj- 
čevog rođenja počela se pomalo iznova gajiti 
Zajčeva glazba i svako nanovo izvedeno djelo 
svjedoči o velikoj umjetnosti majstorovoj. 

Zajčev čisti artizam bio je jedna etapa u raz- 
vitku naše glazbene kulture, potrebna i plodo- 
nosna etapa, jer se na osnovi toga majstorova 
rada u operi, u koncertnoj dvorani, u pjevačkim 
društvima i u muzičkoj školi razvilo pojimanje 
našega svijeta do te mjere, da je suvremeni 
glazbeni život naš zreo, da može razabrati, spo- 
znati i zavoljeti nove umjetničke ciljeve. To je 
neumrla zasluga njegove umjetničke pojave i tu 
danas više od sto godina iza njegova rođenja i 
20 godina iza smrti slavimo i častimo u bezgra- 
ničnom poštovanju. DR BOŽIDAR ŠIROLA 

Slika desno: 

ZGRADE NA ČEŠKOM ZEMLJIŠTU NA 
MASLINSKOJ GORI 



ČEŠKO ZEMLJIŠTE NA MASLINSKOJ GORI 


ČEŠKO SVETIŠTE NA MASLINSKOJ GORI 
U JERUSALEMU 

Česi imadu već tridesetak godina takovu ustanovu, 
kao što je naš stalni Odbor za hrvatska hodočašća 
u Svetu Zemlju, koji postoji od g. 1931. I kao što taj 
naš odbor sada svake druge godine vodi hodočašća 
iz naših krajeva u Svetu Zemlju, tako to Česi rade 
već tri desetljeća. Ujedno su Česi u to vrijeme mnogo 
nastojali, da sa svoje strane što više učine za uzve- 
ličanje svetili mjesta u Palestini. Tako su podigli svoj 
oltar u svetištu sv. Josipa u Nazaretu, ukrasili glavni 
oltar u bazilici Smrti Majke Božje na Sionu u Jeru- 
salemu, podigli jerusalemskom patrijarki prijesto u 
bazilici Rođenja Spasiteljeva u Betlehemu, pomogli ve- 
likim novčanim sredstvima povećanje zgrade Gostinjca 
Sv. Obitelji, koji pripada zajednički katolicima iz Če- 
hoslovačke, Jugoslavije, Austrije i Madžarske, a uči- 
nili su još i mnogo toga drugoga. Na čelu svega toga 
stoji Msgr Antun Bartoš, svećenik iz Brna, koji je 
ljetos bio i kod nas u Zagrebu, da poradi na složnom 
djelovanju između Čeha i nas za što veću afirmaciju 
slavenskih katolika u Svetoj Zemlji. 

Sada to nastojanje braće Čeha bilježi nov jedan velik 
uspjeh: kupili su na Maslinskoj Gori zemljište sa 
zgradom, koja će biti pretvorena u samostan i uz koju 
će biti sagrađena slavenska crkvica. To će njihovo sve- 
tište biti do ljeta, uređeno, pa će biti za vrijeme češkog 
hodočašća u Svetu Zemlju u srpnju svečano blagoslo- 
vljeno. Kako će u isto vrijeme poći i treće hrvatsko 
hodočašće u Sv. Zemlju, pribivat će i naši hodočasnici 
toj slavenskoj svečanosti, na gori uzaŠašća Kristova. 
Mjesto tog češkog svetišta na Maslinskoj Gori baš 
je u blizini mjesta, odakle je prema predaju Spasitelj 
uzašao na nebo, pa je odanle prekrasan pogled na 
sveti Kristov Grad. 

Dr Josip Andrić 




TREPŠEOVA „GOLGOTA* U KAPELICI „TRPEĆEG ISUSA* 


TREPŠEOVA „GOLGOTA« 

Moderni Zagreb sa svojim velegradskim grad- 
njama izbrisao je među mnogim uspomenama 
minulih vremena i kapelicu »Trpećeg Isusa« šću- 
ćurenu u krilu zgrada bivše zakladne bolnice 
na Jelačićevu trgu, koja je bila vrlo poznata 
i popularna. AH u Zagrebu se povela pohvalna 
akcija da se u današnjem »neboderskom« bloku 
kuća mora naći dolično mjesto za novu kapelicu 
— i to je konačno uspjelo. Bijeli kameni križ 
medu crnim stupovima ističe se smireno i oz- 
biljno danas na početku Ilice sred najveće vreve, 
rada i neonskih reklama, trgovačkih, novčarskih 
i svakakvih poduzeća, koja se nagomilaše u srcu 
novoga Zagreba. Ugodna oaza sabranosti i 
mira, za ikojdm moderni čovjek toliko čezne . . . 

Nutrina crkvice nije još dovršena, ali posta- 
vljen je već golemi stakleni prozor, koji za- 
tvara Čitavu južnu stijenu kapele. Misao, da se 
čitava jedna stijena izvede u staklu, odlična je, 
daje crkvici maksimum svijetla i u skladu je sa 
suvremenim težnjama crkvene arhitekture. Ni- 
kakov ukras, nikakva fresko-slikarija ne djeluje 
tako živo, tako sugestivno u crkvi, kao umje- 
tnički stakleni prozor, u čijim jasnim, olovom 
optočenim okancima sunčano svijetlo trepti u 
svim bojama spektra, podavajući likovima na 
prozoru neku prozirnu eteričnost i nadzemaljsku 
prođuhovljenost. Baš na prozoru iličke kapelice 
došle su ove osebine do potpunog izražaja, jer 
je i kod nas jednom konačno posao povjeren u 
prave ruke: slikaru g. Marijanu Trepšeu i sta- 
klaru g. I. Marinkoviću. Prvi je zamislio i iz- 
radio karton, predložak prozora, i drugi je ra- 
dnju izveo u bojadisanome staklu. 

Na toj golemoj staklenoj plohi (6 X 5.60), 
koja služi kao pozadina oltaru i plastičnom Ras- 
pelu, koje će biti na njemu, prikazana je Gol- 


gota. Na oštrim glomaznim klisurama, a pod 
tmurnim nebom, na kojem se olovni oblaci go- 
milaju, kao da ih bijesni vihor .vitla, grči se u 
teškome bolu mala četica Spasitelju najvjernijih 
lica: Majka, Ivan, Magdalena i još nekoliko 
učenika i žena. Deset lica, deset pravih portraita, 
od kojih je svaki jednako brižno, izrazito i sa- 
mostalno izrađena studija. Na svakome se jasno 
čita neopisiva tuga, ali ta ipak ne izobličuje 
lica u očajno cerenje i ne iskrivljuje kretnje: 
plemenita stiliziranost i vrlo dobro riješeni raz- 
mještaj figuri, koje, kao i snažna dinamika či- 
tave slike, streme sve k sredini, k onom žarkom 
traku svijetla, koji je probio mrke oblake, pot- 
s jecaju, da ovi ovdje pate, ali ne beznadno, jer 
Onaj, koga oplakuju, nije zauvijek mrtav . . . 

Trepšeov odlučan potez u crtežu izvrsno od- 
govara tehnici staklenih prozora, koji traže oš- 
tre konture, koje će olovo označiti, a njegov 
topli, bujni kolorit raspjevao se na staklu u 
prekrasnim živopisnim tonovima, koji se ili 
nježno prelijevaju i stapaju ili oštro međusobno 
kontrastiraju, da svi zajedno dadu raskošnu iz- 
vrsno usklađenu simfoniju boja. Kako su samo 
sretno izabrani onaj baršunasto smeđi ton Iva- 
nove haljine, zagasiti grimiz Marijine, meko 
plavetilo Magdalenine, pa vanredno stilizirana 
i vazdušasta siva koprena Gospina! Posebno 
treba istaći kod ove slike (koja je koncepcijom 
i tehnikom vrlo moderna, ali bez onih nesretnih 
modernih ekscesa), što su joj autori nastojali da 
sve efekte postignu kombiniranjem izrezaka 
stakala razne boje, upotrebljavajući osjenjiva- 
nje što manje. Tu tek vrlo pozorno motrenje 
otkriva, koliki dio uspjeha slike otpada na g. I. 
Marinkovića, kome je odbor za uređenje kape- 
lice povjerio izradbu u staklu. Ta stara domaća 
tvrtka poznata sa bezbroj uspjelih staklenih 
prozora po crkvama i zgradama diljem čitave 
države, te brojnim mozaicima, ovim se radom 
još jednom sjajno afirmirala pokazavši se do- 
raslom i za najteže zadatke struke. Mora nas 
ispuniti ponosom, kad vidimo, da su ovakvu 
umjetninu, kojoj bi teško našli ravne u srednjoj 
Evropi, izradila dva naša domaća stručnjaka. 

VOJMIL RABADAN 


Prva ttmjetnička staklarija i 
MOZAIK ATELIER 

I.MARINKOVIĆ 

ZAGREB 

NOVA VES BR. 'l - TEL. 61-06 

UTEMELJENO GODINE 1910 
ODLIKOVAN U PARIZU 1926 

Izvađa umjetno zastaklenje i slikanje 
crkvenih prozora u svim slogovima 
ornamentalno i figuralno po original- 
nim umjetničkim nacrtima, t;e vene- 
cijanski mozaik radove. 

Umjerene cijene. 

Solidna izvedba. 

Troškovnici i nacrti na zahtjev besplato. 

■ • 

NAJVEĆI PREDBOZIĆNI UMJETNIČKI DOGAĐAJ U ZAGREBU 


Iza punih dvanaest godina došao je iz Bosne 
ponosne Gabrijel Jurkić, da prikaže bijelom 
Zagrebu nove svoje umjetničke radove. Onda 
je bio oduševio građanstvo zanimljivim svojim 
ciklusom »Zime« i činilo se, da nijedan njegov 
novi posjet gradu Zagrebu ne Će moći da bude 
od većeg efekta i značenja. No stvarnost je do- 
kazala protivno: nijedan se hrvatski umjetnik 
zadnjih godina ne mo/že podičiti onolikim bro- 
jem posjetnika, onolikim interesom za izložbu, 
a ni onolikom prođom izloženih slika — kao 
Gabrijel Jurkić. Njegova je izložba s ciklusom 
»Večer« značila pravi umjetnički doživljaj ... i 
grnuli su k njoj i oni, koji su htjeli, da ukradu 
po koji komađićak Jurkićeve Bosne i njime 
ukrase svoje domove, i oni, kojima je dano, da 
se tek naslađuju ljepotom i da se prepuštaju 
slobodnoj kontemplaciji, dok im je ona pred 
očima. Glas najraznolikije publike, brojni njezin 
odaziv i jagma za Jurkićevim pejsažima u ovo 
doba siromašno duhom i novcem — za slikara 
znači najveće priznanje i komplimenat, Jurkića 
su svi na prvi mah shvatili i instinktivno do- 
življavali nutarnji drhtaj njegove uzbibane, 
duše u momentu stvaranja, no svejedno nje- 
gove stvari traže dublji i dulji studij, jer su 
one same rezultat dubokog i dugog umjetni- 
kova studija. Na njegovim su slikama gledaoci 
gledali Bosnu, ali ne kakvu bi iznio geograf ili 
historičar, nego kakvu je vidi intuicija jednog 
umjetnika, koji voli svaku travku rođene grude 
i svaku nijansu boje, koja ustrepta na licu zem- 
lje njegove i Tvorčeve. I nije ih zanosila sama 
Bosna kao takova, nego upravo onaj lični stav, 
koji osjećajem svojim i maštom svojom unosi 
u nju umjetnik dajući joj novu, lirsku realnost, 
pristupačnu i Bosancu i ne-Bosancu i svakome, 
koji zna da umjetnički doiživljuje. Utoliko i 
jest vrijedno svako umjetničko djelo, ukoliko 
je stvaralac znao da se uživi u objekt, ali da mu 
ujedno i dade svoj lični biljeg, da u nj prenese 
ritam svoje duševnosti i tako ga nanovo iz sebe 
samoga stvori . . . Jurkić je to znao učiniti, jer 


je znao melankoliju Bosne i mekani čar večer- 
njih osvjetljenja apsorbirati u se i ujedno i Bo- 
sni i večeri dati mekoću svoje melanholije! 

»Zlatna je njegova ruka i ruka njegove go- 
spođe!« šapnula mi je jedna posjetiteljica na 
izložbi. Jest, zlatne su njihove ruke! I treba ih 
skupno spomenuti! Jer kao što u svakoj knjizi 
Štefe Jurkić i nehotice tražite neki potez Ga- 
brijela, tako vam se čini, da i na radovima Ga- 
brijela Jurkić treba da tražite neki dašak nje- 
gove Štefe ... U Zagrebu su bili skupa prigodom 



SLIKAR GABRIJEL JURKIĆ SA SVOJOM GOSPOĐOM 
KNJIŽEVNICOM ŠTEFOM 


nedavne izložbe, skupa su se vratili u svoje bije- 
lo Sarajevo, da nastave svoje umjetničko stva- 
ranje, a evo ih skupa i na našoj slici ... I kad 
ih gledamo ovako izbliza i zamislimo se u sve 
ono, što nam je dala Štefa Jurkić kao spisateljica, 
i u sve ono, što nam je dao Gabrijel Jurkić 
kao slikar, d nehotice ćemo šapatom ponoviti 
za onom posjetiteljicom s izložbe: »Zlatne su 
njihove ruke!« L. 


UZ JASLICE 


Krivo su nedužna djeca namjestila pastire. Na- 
stojim da svakome dam pravo mjesto. I ovce bi 
jele, a pred njima ni stručka trave. 

Popravljam bezazlenu pogrešku djece, koja 
su se jutros toliko mučila, da sve bude u redu. 
Ni meni nije lako. Jedva se kao kroz san sje- 
ćam, gdje su stali pred mnogo godina, kad sam 
ih ja namiještao. 

Bože, koliko promjene kroz to vrijeme. Onda 
sam znao ime svakom pastiru i svakom janjetu 
majku. 

Pa i nisam mnogo Božića bio daleko od starih 
jaslica, ali kao da je kroz sve to vrijeme radost 


ostala na zelenoj travi pred štaiicom. 1 kao da 
su samo pastiri bili dobri ljudi, koji su ostali 
pred jaslicama, daleko od mene. 

Htio bih se sjetiti, da li sam to ja tako od- 
makao od jaslica, ili su ljudi zaboravili, kako su 
pastiri bili dobri! 

Oko mene tama . . . Netko na orguljama vježba 
veselu pjesmu Božića. Kao da nisam imao prava, 
vraćam pastire i ovce na mjesta, gdje su ih po- 
stavila djeca. 

Iza mene žamor . . . To su djeca donijela zde- 
nac i pastiricu i betlemsku zvijezdu. Uklanjam 
se. Nisam ni opazio, da djeca još imaju posla 
do ponoći. MARCEL MATULINA 

ORION radio za svaki dom! 


Za svaku svotu i za svaki ukus odgovarajući 
ORION aparat 


Orion 203 pučki aparat: 

Universalni aparat za istosmjernu i izmjeničnu struju 
za prijem valova od 200 do 2000 m, sa ugrađenim 
elektrodinamičkim zvučnikom i valolovkom za izluči- 
vanje emisionih stanica. U Zagrebu je zajamčen pri- 
jem od najmanje 30 inozemnih stanica za vrijeme 
emisije zagrebačke radio-stanice. 

Cijena Din 2.700*— Kapara Din 180* — 
Ostatak 12 puta po Din 210*— 


Prospekte na zahtjev. Baterijske aparate u svakoj 

veličini. 


Tražite još danas prospekte ili posjetite tvrtk u 


J. HERZL 

zastupstvo tvornica radio aparata 

ZAGREB, Martićeva ul. 12. Telefon 37-94 


Orion 403 pravi universalni 
radio prijemnik: 

Idealni aparat za državne činovnike. Radi na isto- 
smjernu i na izmjeničnu struju. Uslijed toga je sva- 
ka neugodnost prigodom preselenja isključena. Opseg 
valova od 18 do 2000 m, t. j. prima zajamčeno cijeli 
svijet. Aparat je osobito prikladan za ona mjesta, 
koja imadu istosmjernu struju, jer će se s vremenom 
svakako prijeći na tok izmjenične struje. 

Cijena Din 6.300* — Kapara Din 540*— 
Ostatak 12 puta po Din 480*— 

Orion 505 


Najmoderniji i najsavršeniji aparat, koji je radiotehni- 
ka dosada stvorila. 5 + 2 cijevni universalni pri- 
jemnik za kratki, srednji i dugi val. Savršena repro- 
dukcija govora i glazbe. Odličan prijem na kratke 
valove. Jamčimo, da ćete po danu primati na pr. 
London sa istom snagom kao i lokalnu emisionu 
stanicu. Ormarić od plemenitog drveta, koji u vezi 
sa elektrodinamičkim zvučnikom jamči za neiskrivljen 
i čist prijem. 

Cijena Din 7.000*— Kapara Din 640*— 
Ostatak 12 puta po Din 530*— 





NAKITI ZA 
BOŽIČNO 
DRVCE 

Božično drvce kitimo različitim na- 
kitima, koje ili kupimo il'i sami izra- 
dimo. Ovdje ćemo iznijeti nekoliko 
zgodnih nakita za božično drvce, koji 
će dobro doći našim vrijednim doma- 
ćicama i njihovoj djeci. 

Š k a f i ć i neka se rade iz čvrstoga 
bijelog papira. Kad smo mu izrezali 
oblik (si. I.) i isti naslikati (tko ne 
slika, može uzorke iz raznih šarenih 
papira izrezati i na nj nalijepiti), iz- 
režemo kružić (si. II.), kojemu je obo- 
dnica jednaka bazi, t. j. podnici ška- 
fića. Taj kružić okolo nareskamo. Ta- 
ko nareskanoga savinemo poput pla- 
dnjića (si. III.). Nareskanu vanjsku 
stranu namažemo ljepivom i ulijepi- 

mo na unutarnju stranu škafića 

Škafić je gotov, kako si. IV. poka- 
zuje. 

Na takav način dadu se izrezati 
lončić i* posudice za vodu, 
d o j a č e, it.d. Svaki predmet ukra- 
simo narodnim ornamentima u boji, 
koji se tad na boru dražesno ističu. 
Ako još svaki komad lakiramo, dje- 
ljuju tako efektno, kao da su iz naj- 
nježnijega bijeloga drva. Sve te stvar- 
ce dadu se i pozlatiti, pak opet lijepo 
djeljuju na božičnom drvcu. 

Kod d o j a č i c e (dežvice, br. V.) 
izreže se slični oblik, kao kod ška- 
fića, samo se stijenke dulje ostave, a 
na prednjoj se strani načini prorez 
(V.a), u koji se ulijepi isječak (V.b). 

iPosebnu radost našoj djeci pribavit 
će kokice u košarici, koje 
možemo također lako izraditi i obje- 
siti na božično drvce. Izrađuju se 
ovako: 

Nariši na bijelom kartonu četvori- 
nicu, kojoj u obliku križa produljiš 
stranice (A) i ove nareskaš tako, da 
samo sredina ostane cijela — kao če- 
tvorina ili pačetvorina. Ove nareskane 
strane savineš prema gore i omotaš 
zato narezanim papirom — kao ko- 
šić ili kao košaricu (plete se kao na 
slici B.). Gotovoj košarici dodaš još 
i »ručku«. Svršetak prilijepi o nutar- 
nju stijenu, da se ne razmota. Kad je 
gotova — lakiraj je (SI. C.). 

Za takvu košaricu prirediš koku ili 
pjetlića golovratog (jer crveni vrat 
efektno djeluje) i to ovako: Načini 
se od žice, a još lakše od kartona 


oblik »a«, kojem lijevu i desnu stra- 
nicu trbušića omotaš vatom ili me* 
kanim papirom, da dobiješ valjkasti 
oblik. Sad nareži vrpce za pol prsta 
široke od »krep-papira« — i to: za 
glavu i vrat crvene, a za trup u bi- 
jeloj boji ili po volji. Tom vrpcom 
(D) počni od glave omatati »koku«, 
kako slika »b« pokazuje. »Krep pa- 
pir« se reže u smjeru, kako crtice 
na vrpci pokazuju. 

Kad si kokici dala lijepi oblik, iz- 
reži iz dvostrukog crvenog božičnog 
»glanz-papira« krestu i bradu i pri- 
lijepi na glavu, a žutim oblijepi kljun. 
To se može i naslikati. Naslikaj i oko 
(sredina crno, okolo žućkasto i bije- 
lo) i prilijepi na svaku stranu lica. 
Za oznaku uha — nalijepi sitnu mrvu 
vate. Pera možeš izrezati iz papira 
i obojiti, ali dade se sa nježnim pra- 
vim perjem složiti baš ko pravu ko- 


ku! Sa svake strane staviš malo lje- 
piva i gore po perce, koje još vje- 
što utakneš sa drškom u omatani 
papir (si. c.). 

Sada složi rep, onda krilca (si. K.). 
Ovako zgotovljenu koku ili pjetlića 
metni u košaricu (si. d.), koju si na- 
strla sa nješno u tanke niti nareska- 
nim (žutim) papirom — i koka je 
spremna za prodaju! Odnosno za bor! 

Zorka Sever 


DEVET JER0NIMSKIH KNJIGA 

za godinu 1935. 

Samo 40 dinara 
Treba da ima svaka kuća 
Narudžbe prima 

UPRAVA „OBITELJI” 





m v ća s t£ t o f' tuči 

IucattS mc«tM 


TORBICE 

Ftizy-Kov6ezi 

u svim veličinama 

THK Zi SPISE (UTEHTliE), IITtUIE, TMIIEZ 

za dame i sve vrsti kožnate robe 
Sada: 

Nova zgrada Zaklade, 

ta^ao Ilice i barttna Jelačića. 


POK5JĆTVO 

Kupujte dobro i jeftino sa skladi- 
šta: Sčavko Mene, Zagreb, 
Vlaška ul. 70b (Nadbiskupska 
palača). Izrada i po narudžbi. Van 
Zagreba dostava autom bez tro- 
škova pakovanja. 

BOŽIĆ OBITELJI ĐURE ZUČKA 


Bilo je sedam sati ujutro. Duvao je mrzli sje- 
vernjak. Bila je kruta zima. Kroz gradske se 
ulice svijet žurio na posao. Neki su obukli) teške 
zimske kapute <i podigli ovratnike, kako bi se za- 
štitili od studeni. 

Đuro Žučko nije se žurio. Pa, kuda da se i) žu- 
ri? Na posao? Kakav posao? Ta već nekoliko 
godina nema stalnog posla. Zar je to posao, ako 
mu milostivo dopuste, da tjedno istovari vagon- 
dva drva? A i zato mora moljakati onog debelog 
gospodina Sonenšajna, koji se uvijek dere. Da, i 
danas će se na njega derati. 

»Molim lijepo, ima li danas drva za isto vare- 
nje?« upita Žučko vrteći u rukama svoj šešir 
pred gospodinom. 

»Ima tva vagon!« 

»Gospodine, vidite, kako je danas ružno vrije- 
me, bit će nam teško raditi, a moramo biti tro- 
jica, pa vas lijepo molim, platite nam barem da- 
nas petnaest dinara od vagona. Trideset dinara 
za nas trojicu ne će biti mnogo.« 

»Ne će vi istovarili sa tvanajst tinar vagon, ja 
pude tobili radnik, koji pude istovarili sa teset 
tinar. Snate?« 

* 

Pred socijalnim odsjekom nasta komešanje. 

»Što je to? Što se dogodilo?« upita podvornik. 

»Ništa! Ovomu je pozlilo. Otvorite vrata, da 
ga unesemo u topli hodnik. Kad već nas ne pu- 
štate na toplo, pustite barem njega.« 

»Šta bi mu pozlilo! Ne vjerujte mu ništa. Po- 
znam ja takve ptičice. On je simulant. Htio je sa- 
mo doći na toplo i ništa drugo.« 

»Što se tu dogodilo?« upita gospodin tajnik, 
koji je baš ulazio u hodnik. 

»Ovomu je navodno pozlilo.« 

»Pozlilo vam je? Od čega? Jeste li bolesni?« 

Pitanje »od čega« pomutilo je Žučkove misli, 
te u prvi mah nije znao, što bi odgovorio. On 
se i sdm upita: »Pa od čega bi mi pozlilo? A, da, 
od juče u podne nisam ništa jeo, osim onog ko- 
madića kruha, koji je žena dobila od susjede 
kondukterovice.« I jedva je izmucao: 

»Gladan sam!« 

»Gladni?! Dođite sa mnom u pisarnu. Kolika 
je vaša obitelj?« 

»Ima nas petero; ja, boležljiva žena, moja 
majka bez desne ruke i dvoje djece, djevojčica 
osam i sinčić pet godina.« 

»Evo, ovom ceduljom idite gospodinu Stolčiću. 
Dobit ćete drvo, meso, brašno i sto dinara.« 

Žučko podiše cedulju pred oči te čita odlazeći 
iz sobe: »Meso, brašno, drva i sto dinara.« O, to 

će ipak nešto biti za Božić! 

* 

Pred vratima gospodina Stolčića bilo ih je 
mnogo. Svi su imali cedulje, koje su još juče do- 
bili, ali nisu došli na red. Žučko se postavi iza 
njih i čeka. On čeka, čeka, ali se kolona nekako 
polagano odmiče naprijed. Kada je već bio pred 
vratima, tako da bi bio sa slijedećom partijom 
unišao, pojavi se na vratima gospodin Stolčić: 


»Dragi ljudi! Danas je Badnjak, a kako vam 
je poznato, mi subotom i dan prije blagdana 
uredujemo samo do podne. I pošto je podne već 
odavno prošlo, to vi ne možete danas više doći 
na red, nego dođite poslije Božića.« 

»Gospodine! Gospodine! Mi nemamo kod kuće 
ni komadić kruha, pa bih vas lijepo molio . . .« 
Ali su se vrata naglo zatvorila i gospodin Stolčić 
nije mogao čuti Žučkove jade. 

»O, ja sam nesretan! Tolike dane dolazim 
ovamo, pođe mi za rukom dobiti cedulju, če- 
kam, čekam, dođem pred vrata, a ona mi se za- 
tvore pred nosom!« 

Sav dršćući dođe Žučko na ulicu. Prvo, što je 
na ulici vidio, bila je dama u dugačkom krznenom 
ogrtaču, a u naručju je nosila malog bijelog ku- 
dravca-psića. »O, to je sada lijepa prilika! Možda 
će mi se ona smilovati s kojim dinarom! Istina, 
još nikad nisam prosio, pogotovo ne na ulici, 
ali sada ću pokušati.« Laganim korakom slijedio 
je Žučko damu. Kad je kod nekog izloga mesne 
robe stala, on je dobro čuo, kako je rekla: 

»Fifica, gledaj ovaj šniclek! Bi li ga ti jel? 
Bi?! O, travica je tebi dala donesti šnicleka. 
Budeš ti papal, budeš, samo se strpi, Fifica!« 

»E, kad ona ima toliko pasje samilosti, si- 
gurno imađe kod nje i čovječanske samilosti,« 
pomisli Žučko, pristupi dami i reče: 

»Milostiva, imam kod kuće bolesnu ženu i dje- 
cu, a nemam nikakve zarade, molim vas koji 
dinar!« 

»Nosite se! Što se mene tiču vaša žena i vaša 
djeca? Hranite ih! Vaši su! Zašto ih imate? Imajte 
radije pse. Ovakvoga lijepoga psića, kao što je 
moj Fifi.« 

»Bog ih je dao, milostiva, pa što . . .!« 

»Izgubite se, inače ću zvati stražara! Zar vi ne 
znate, da se ne smije prosjački?« 

Žučko se jedva držao na nogama. Prvi pokus 
nije mu uspio, »što ću sada? Što? Ništa. Idem 
kući,« govorio je sam sa sobom. »Što je to opet?! 
Pred očima mi se mrači. Možda opet nesvje- 
stica?« i obim se rukama primi za glavu. Pred 
očima mu se zamagli, koljena klecnu i on se 
sruši na pločnik. 

Prolaznici priskoče, pridignu ga i odnesu u 
obližnju vežu. Netko je trčao na telefon. 

»Kaj se dogodilo? Se morti ko vubil?« 

»Niš se ni dogodilo! Čovek se malo napil, pa je 
opal. Kaj zato! Em se slobono napije. Denes je 
Badnjak, a zutra bu ćeli dan spal.« 

»Kaj vi frflate, vi klopotača jedna. Ni se on 
napil, nek mu je od glada zlo došlo. Ni on pi- 
janec, ne. A gde bi siromak zel novce za vino,« 
reče plačuća starica, koja se dogurala do Žučka. 

Za čas se čula sirena automobila »Društva za 
spašavanje«, koja je upozoravala prolaznike, da 
budu oprezni, jer se ide u pomoć bližnjemu. 

»(Razmaknite se!« vikne namještenik prve po- 
moći. 

»Kaj hoćete? Ne dam ja svojega sina vu špital! 
Ja ga bum sama odpelala. On je moj sin.« 

Žučko je bio veseo. Kako i ne 
Tbi, kad ima drva, brašna i mesa, 
a za onih sto dinara, njegova je 
žena svega nakupovala. Kupila 
je sebi tople rukavice, mami ru- 
bac, kćerkici stari kaputić, ma- 
lomu cipelice, a i bor je kupila. 
On je bor lijepo okitio i sve da- 
rove pod njega složio. O, kako 
će dječica biti vesela, kad pod 
borom budu vidjela paketiće sa 
darovima. Dječica će lijepo po- 
kraj bora kleknuti, i sve će na 
glas zapjevati »Narodil nam se 
kralj nebeski.« Onda će svi sje- 
sti k stolu, koji je eno na sre- 
dini sobe, pun svega: ima kruha, 
mesa, kolača, a i litra vina je 
na njemu. Da, i slama je pod 
stolom. Slama, tvrda, oštra sla- 
ma, kao simbol muke, koju je 
naš spasitelj već kao sitno dijete 
morao trpjeti. 

Pa komu ima on da za sve to 
zahvali? Komu drugomu, nego 
li gospodinu tajniku! Ta, kako 
je sretna obitelj, koja imade 
ovako lijep Božić, kao što ga 
ima njegova. A sve to treba da 
zahvali samo gospodinu tajniku. 

»Dao mu Bog zdravlje!« us- 
klikne glasno Žučko. 

»A kome neka Bog dade zdra- 
vlje?« upita ga žena, koja je 
pokraj kreveta klečala i gorko 
plakala. Žučko se podigne, sje- 
dne u krevetu, te mutnim očima 
zuri u slabašno svijetlo petro- 
lejke, koja je tinjala na stolu. 

»Što je, ženo? Ti plačeš?! Ta 
mi imademo eno tamo . . .! Što? 
Nema . . .? Zar nije danas . . .? 
Nema bora? A bio je! Ja sam ga 
čas prije vidio! I svjećice su na 
njemu gorjele. A gdje je sada? 
Zar nema ništa? Zar sto...? 
Hu-u-u, zima je tu u sobi! Za- 
što ne naložiš peć?« 

»Mužu dragi, daj se smiri. 
Legni, ja ću te još bolje pokriti. 
Metnut ću sve pokrivače na te- 
be. Eto, i kapute ću na tebe me- 
tnuti, samo se smiri. Ti si nešto 
strašna morao sanjati!« 

Žučko padne natrag na leđa, 
sjeti se sna i reče: 

»Ništa strašna nisam sanjao. 
San je bio veoma lijep, ali na- 
žalost, to su bila samo obećanja 
gospodina tajnika . . .« 

PAVAO POSTRUŽIN 



Ski-športaški odio Kastnera i Ohlera, gdje Vas čekaju: 

Vezovi 

Stapovi 

Voskovi 

Ski-odijela 

Ski-cipele 

Ski-kape 

Planinarski pribor 

stručna montaža, popravci vezova i dasaka u brižljivo uređenom 
stručnom izboru uz rekordne cijene ... i na kredit 


Ski-šport I. kat 

ZDRAVLJE I ŠTEDNJA NAJVAŽNIJI PROBLEM U KUĆANSTVU 


Voronov i Steinach nemaju pravo, kad misle, 
da je glavno čovjeku omogućiti biblijsku sta^ 
rost, jer bi ipak svako volio u tom životu osje- 
titi sve blagodati kućevlasništva ili barem jed- 
nom da pođe luksusnim parobrodom »Kraljica 
Marija« u Egipat ili na berbu naranača u Špa- 
niju. Na to oni nisu mislili, ali je na oboje mi- 
slio skromni Božji ugodnik Kneipp, doduše ne 
doslovce, ali je držao, da čovjeku treba omogu- 
ćiti dug život, ali i priliku, da uštedom skuca 
koju paru. Postoji samo jedno pitanje: kako? 

Najprije bismo Vam morali odati, da postoji 
biljka po imenu ječam i u svome zrnu da nosi 
mogućnost dviju krajnjih suprotnosti, kao što 
su na pr. slabost i snaga. Iz ječma se pravi pivo, 
koje znade kadikad i te kako oslabiti noge, ali 
se od istog ječma priređuje i Kathreine r 
Kneippova sladna kava, koja donosi 
stabilnost i čelično zdravlje, a usto omogućuje 
i znatnu uštedu. Razlika je samo u postupku 
kod proizvodnje. 

»Kathreiner Kneipp« se dobiva prerađivanjem 
kvalitetnoga ječma naročitim postupkom, koji 
potpomaže kemijsku pretvorbu škrobi u slađore. 
Dok je glavni sastojak živoga ječma škrob 
(brašno), u »Kathreiner Kneippu« su najviše za- 
stupani sladori (67%). Ovaj veliki postotak 
imade tu praktičnu posljedicu, da kava treba 
upola manje šećera, ali je ukupna ušteda kod 
trošenja »Kneippa« mnogo veća. Dodamo li 
»Kathreiner Kneippu« propisnu količinu »Pra- 
voga Francka« i šećera, skuhat ćemo nadasve 
ukusnu kavu, koja nas stoji Din 2.07 na litru, 
dok kava od »Pravoga Francka« i kolonijalne 
kave stoji Din 4.82. Razlika je Din 2.75 na sva- 
koj litri kave ili sportski izraženo 5 : 2 za 
Kneipp. 

Dan na dan, ovakva ušteda brzo dosiže i sa- 
svim znatne svote. 

To bi bile materijalne prednosti »Kathreiner 
Kneippove sladne kave«, no tko bi izjavio, da 
unatoč teških vremena nema smisla za štednju, 
morat će priznati, da drugi, još važniji razlog 
traži, da »Kathreiner Kneipp« troši svaka kuća. 

Hrana je izvor ljudske snage, ali ona istovre- 
meno priprema i bolest. Kod većine ozbiljnih 
bolesti liječnici propisuju dijetu, t. j. izbjega- 
vanje izvjesne vrste hrane, a davanje prednosti 
drugoj. Manjeviše uvijek preporučuju tekuću 
hranu, a tu bezuvjetna prednost pripada bijeloj 
kavi. No nisu samo bolesni, koji moraju dnevno 
piti bijelu kavu. Ona imade sve prednosti, da 
bude svakodnevna hrana svih slojeva naroda i 
ljudi svih dobi, i bolesnih i zdravih. 

Poznato je naime, da je čovječji želudac 
ujutro slabiji, pa kad bismo se hranili teškim 
jelima, izazvali bismo probavne smetnje, a time 
bismo mogli pokvariti svoje raspoloženje za ci- 
jeli dan. Da o dobrom raspoloženju ovisi us- 
pjeh u radu, u društvu i sreća u porodici to ne 
bi trebalo posebno isticati. Imade doduše ljudi, 


koji ne mare za slabosti svoga želuca i uzimaju 
jutrom tešku hranu i hvale se, kako im ide u tek 
i koristi. Kako čovjek međutim ne živi samo ne- 
koliko sati kao neki leptiri, nego više decenija, 
to se ovakovi grijesi ne moraju okajati odmah, 
nego može čovjek posljedice teške hrane osje- 
titi i za deset i više godina, ali je onda redovno 
prekasno. Kao što ujutro treba uzimati i bijelu 
kavu, tako ona i preko dana, a pogotovo naveče, 
dobro dolazi. Noću čovjek obično miruje i teže 
probavlja. Teška jela prema tome kvare san i 
iscrpljuju probavne organe. 

Što vrijedi za odrasle, još u većoj mjeri važi 
za djecu. Njihovoj nježnosti najbolje pristaje 
bijela kava, ona ih ne preopterećuje, a kad je 
pripremljena s »Kathreiner Kneippom«, ona im 
daje dovoljno hranljivih sastojaka, tako da dje- 
ca lijepo napreduju. Bijela kava pripremljena 
od dobrog mlijeka i »Kathreinera« odlična je 
hrana za dojenčad, po sudu liječnika ona je upra- 
vo »druga prirodna hrana dojenčadi«. 

Neko će pitati, pa zašto baš »Kathreiner 
Kneipp« treba uzimati za pripremanje bijele 
kave? 

Već smo istakli, da je bogat na hranljivim sa- 
stojcima, bez kojih ljudski organizam ne može 
egzistirati, no ne bi bilo dosta, kad bi samo 
zrno sadržavalo te sastojke, a kod kuhanja oni 
da ne pređu u kavu. Kod »Kneippa« svi se ko- 
risni sastojci kod kuhanja otapaju u vodi, pre- 
laze u kavu, a s njome i u organizam. Sladna 
kava »Kathreiner Kneipp« je pravo čudo u po- 
gledu dobroga ukusa, pa ako je niste još pro- 
bali, morat ćete svakako još danas pokušati, ali 
je morate skuhati točno po uputi na omotu 
»Kneippa«. Ona je lagana, hranljiva i neobično 
lako probavljiva. Dok se samo mlijeko, kad 
dođe u želudac zgruša, »Kathreiner Kneipp« pri- 
ječi grušanje mlijeka i tako podupire probavlji- 
vost bijele kave. 

O svim tim prednostima postoje stručna mi- 
šljenja upravnika bolnica, dječjih klinika, speci- 
jalista, naučenjaka i naučnih medicinskih za- 
voda, a kad bismo na pr. pokušali provesti iz- 
bore za »Kathreiner Kneipp«, vjerujemo, da po- 
trošači ne bi predavali samo ceduljice ispisane 
sa »dobar je«, nego bi se svaki potrošač zacijelo 
potrudio, da u interesu cjeline doda još po koju 
riječ hvale i oduševljenja. 

Ko troši »Kathreiner Kneippovu sladnu kavu«, 
štedi, no nesamo novac, nego i svoje zdravlje, 
pa počne li se tim prednostima još danas koristiti 
svaka domaćica, na ljeto čeka spremna »Kraljica 
Marija«: Split- Atena-Aleksandrija-Alžir i Valen- 
cija. Što nam može drugo preostati, nego da 
Vam zaželimo sretan put i da ne zaboravite na 
dobrotu Kneippa, starog župnika, kojega je slika 
kao zaštitni znak na svakom omotu »Kathrei- 
ner Kneippove sladne kave«, premda dobri jan 
nije ni filmska diva, a ni sportski star. d. T. 

JEDEMO LI PREVIŠE! 1 

Jedno predbožićno razmatranje. 

Evo nam Božića. Na stolu će opet 
biti obilnije jela nego u obične dane 
i blagdane. Mnogi će i više jesti u 
ove božićne svetke, nego što to 
obično čine. Bit će i takvih, kojima 
ta obilnija hrana baš ne će prijati 
zdravlju, pa će poslije žaliti, što su 
se dali zavesti jelima te sebi pokva- 
rili želudac. Jela nisu sama sebi svr- 
ha. Na to treba uvijek da mislimo. 
Ali mnogi na to ne misle, ako se 
nađu u boljoj prilici i pred boljim 
jelima. Ima liječnika, koji tvrde, da 
ljudi danas uopće previše jedu i da 
time sebi samo kvare zdravlje. Ne 
znam, koliko je na tom doista istine. 
Gotovo bih posumnjao, da li se mo- 
že tako općenito reći, da ljudi da- 
nas previše jedu. Na tu me sumnju 
pogotovu navodi, kad čitam, kako i 
koliko su ljudi u pređašnja vremena 
jeli. 

Već u doba Ciceronovo je rimski 
liječnik Krater prigovarao Rimljani- 
ma, da previše jedu i tako od trbu- 
ha prave božanstvo. Evo, što on pi- 
še: »Od toga, što se previše jede, 
dolazi bljedoća, mršavost, nesiguran 
i težak hod kao u pijanstvu, raši- 
renje želuca, koji se teško navikava, 
da dobiva veći obrok, zatim takvi 
imadu nečistu kožu, lupanje srca i 
dobivaju potres živaca (osobito ako 
i previše piju vina). Isto tako su s 
tim u vezi bolesti očiju i ušiju, na- 
vala krvi u mozak kao i to, što 
takve ljude hvata često omaglica.« 

Rimljani su bili na jelo vrlo lakomi 
ljudi. Kad bi bili pozvani na gozbu, 
najprije su nastojali da povrate, što 
imadu u želucu, pa da u nj što više 
stane. A kad su osjetili, da im je že- 
ludac opet pun, načinili su isto to, 
da ga opet isprazne pa da dalje mo- 
gu uživati u jelima. Možemo zami- 
sliti, kako je morala izgledati bla- 
govaonica (triclinium) u bogataškim 
kućama iza takvih velikih gozba. 

Kad mi priredimo prijateljima go- 
zbu, onda spečemo gusku ili puru, 
a samo u posebnim prilikama prase. 

I od toga još ostane i za drugi dan. 
Ali Rimljani nisu s takvom pečen- 
icom bili zadovoljni, nego su dono- 
sili na stol po cijelo pečeno divlje 
krme urešeno unaokolo jabukama, 
pa je to prije dvije tisuće godina 
i kasnije u carsko doba u Rimu bilo 
najmilije pečenje. Katkad je takvo 
pečeno krme bilo još ispunjeno pre- 
pelicama i drugim pticama, obično 
pečenima, ali znalo se desiti, da su 
bile i žive stavljene u krme, pa kad 
bi se razrezalo, izletile bi i na veselje 
gostiju prolijetale po dvorani! 

Što je najljepše, takvo golemo 
svinjsko pečenje bilo je tek prvo je- 
lo, koje je samo imalo pobuditi tek, 
a glavno obilje jela slijedilo je tek 
iza toga. Teško bi ih bilo i nabrojiti! 

Kuhari su u rimsko doba bili vrlo 
obljubljeni ljudi, i to tim više, što 
je koji znao zamišljati bi rani ja i 
gurmanskija jela. Rimljani su bili to- 
liki gurmani, da ih u tom još nije- 
dan narod nije kasnije pretekao. Je- 


dan je rimski kuhar bio osobito 
obljubljen, a on je i sam znajući to, 
svoju kuharsku vještinu uzvisivao 
govoreći, da se Jupiter hrani samo 
parama, koja izlaze iz njegovih šer- 
pa, jer da su prvaku rimskih bogova 
već same pare od jela, što ih je taj 
kuhar kuhao, bila najveća slast . . . 
Koja bi se domaćica danas takvim 
čim sličnim mogla podičiti? 

Kad svoj današnji način hrane mi, 
kojima svi neprestano preporučuju 
u prvom redu mlijeko, sir, zelenje i 
voće, iisporedimo s načinom hrane 
starih Rimljana, onda teško možemo 
vjerovati, da previše jedemo. Uosta- 
lom ta tema bi bila možda zahval- 
nija, da se o njoj piše poslije božič- 
nih blagdana, jer je posve naravno, 
da smo danas svi nevjerovani Tome, 
dok ne vidimo, Čim će nas sve bo- 
žični stol počastiti i kako će nas 
naše domaćice uspjeti svojim božič- 
nim jelima osvojiti i zandjeti, da 
možda i zaboravimo na mjeru. R. T. 

Jelovnik 

KOLAČI ZA BOŽIĆ 

Kolačići od biskvita sa kavom. 

Peci kolačiće od biskvita u obliku 
kao i za indijance, odreži dno, iz- 
dubi ih i napuni ovim: Metni u ko- 
tlić 10 dkg šećera, 3 žumanjka, ko- 
madić vanilije, tri žlice mlijeka, žlicu 
rižinog brašna, jedan dcl crne kave 
te kuhaj na pari, dok ne postane 
gusto. Posebno miješaj 15 do 20 dkg 
finoga maslaca i. žlicu šećera, k to- 
mu dodavaj toplu kremu i miješaj, 
dok se ne ohladi. Tom kremom ispu- 
ni kolačiće d prevuci ih ocaklinom 
od kave. 

Tuljčići. Tuci dugo 14 dkg še- 
ćera sa 3 cijela jaja i 10 dkg šećera. 
Tepsiju namazi dobro maslacem i la- 
gano pospi brašnom. Tijesto tanko 
razvući i peci svjetlo-žuto. Kad je 
pečeno, razrežd. ga na četvorine, i 
dok je još vruće, savijaj ga u šiljaste 
tuljčiće. Ako se ohladi, ponovo ga 
metni u pečenjaru, da se ugrije, te 
savij sve do kraja. 

Piškote sa bademom. Me- 
tni u ‘kotlić tri žumanjka, jedno ci- 
jelo jaje, 10 dkg šećera kristala i 
komadić vanilije, pa tuci na pari, 
dok se ne ugrije, a zatim još po sata 
na stolu. U to umiješaj 14 dkg bra- 
šna i dvije žlice očišćenih i po duljini 
narezanih badema, koje malo pre- 
koši. Oblik za piškote namaži ma- . 
slacem i pospi brašnom, metni u njih 
smjesu te peci. Pečeno iskreni i po- 
spi šećerom. 

Mandarinke. Od velikih na- 
ranči mandarinki skini kapice, meso 
izvadi, razreži na komadiće, pomije- 
šaj sa malo narezanog ananasa i cr- 
venih kandiranih trešnjica, malo še- 
ćera, te u sve to ulij malo ruma 
ili likera. Napuni time izdubljene 
mandarinke, a odozgo ukrasi tuče- 
nim slatkim vrhnjem. 

Prelijev od ananasa. Mi- 
ješaj 5 žumanjka sa 15 dkg šećera 
kristala, k tomu nalij 2 do 3 dcl soka 
od ananasa (iz konzerve). Možeš do- 
dati i jedan dcl vina te sve kuhaj na 
pari, dok se ne zgusne. S. A. 




8 prosinca: U Beograd se vratio 
s puta u Englesku i Francusku Nj. 
Vis. knez namjesnik Pavle. — Iz- 
među Talijana i Abesinaca došlo 
je do krvavih okršaja na granici 
Abesinije i talijanske kolonije So- 
malije. 

9 U Ženevi velika napetost u kru- 
govima Društva Naroda radi jugo- 
slavensko-madžarskoga spora. 

10 Nakon živahne debate o ponoći 
primljena u Savjetu Društva Na- 
roda jednoglasno rezolucija, ko- 
jom se na madžarske vlasti baca 
odgovornost radi nemarnosti, što 
su dopustile, da se na njenu tlu či- 
ne priprave za marsejski zločin; pa 
ona sama mora povesti o tom is- 
tragu i izvijestiti Društvo Naroda. 
Tako je to teško pitanje riješeno 
i mir u Evropi sačuvan. 

11 češkoslovački ministar Beneš vra- 
tivši se iz Ženeve u Prag dao je 
izjavu, da je Jugoslavija dobila u 
Ženevi zadovoljštinu i da je revi- 
zionizmu (Madžarske i Italije) za- 
dan težak udarac. 

12. U poljskom parlamentu napadaj 
na ministra Bečka, što Poljsku 
vodi ravno u njemačko ždrijelo. 

13. Austrijski kancelar Schuschnigg 
u Budimpešti. 

14. Govori se, da grčki političar Ve- 
nizelos, koji je iza svjetskog rata 
protjerao bivšu njemačku dina- 
stiju iz Grčke, sada želi, da grč- 
kim kraljem postane engleski 
princ Đuro, koji se pred mjesec 
dana vjenčao grčkom princesom 
Marinom. 


15. Abesinija tužila Italiju Društvu 
Naroda radi nedavnog okršaja. 


Sto sve biva u jednom satu! 

Zemlja u 1 satu -preleti put od 
1776 km. Francuski najbrži vlakovi 
voze 90 km na sat, a engleski i ame- 
rički i više. Tvornice automobila iz- 
rađuju svakog sata 700 novih auto- 
mobila, a automobili na cijelom svi- 
jetu usmrte svakog sata 17 ljudi. 
Svakog se sata na svijetu ispije 

1.500.000 litara vina, 500.000 1 piva 
i popuši 1,000.000 kg duhana.. Pošte 
svega svijeta otpremaju svakog sata 
1141 milijuna pisama i karata te 

114.000 brzojava. Tvornice papira iz- 
rađuju na cijelom svijetu u 1 satu 
190 vagona papira, a od tog 100 va- 
gona za novine i knjige. Iz zemlje 
se iskopa svakog sata 1220 vagona 
ugljena, a lovci divljih zvijeri ubiju 

350.000 onih zvijeri, od kojih se do- 
bivaju krzna. Tvornice šećera izra- 
đuju na sat 9960 vagona šećera, a 
ljudi ga potroše 9800 vagona. Tvor- 
nice tkanina izrađuju svakog sata od 
30 vagona vune i 100 vagona pamuka 
razne tkanine. Iz petrolejskih izvo- 
ra dobiva se svakog sata 156.420 hl 
nafte, od koje se trećina upotreblja- 
va za proizvodnju benzina. Svakog 
sata umre na cijelom svijetu 5440 
djece, 4630 ljudi, sklapa se 1200 brai- 
kova, a 85 se brakova rastavlja. 


SVOJE DIJETE PRETPLATITE NA 
»MALU MLADOST« 


995 


Za dobru djecu TRI KRALJA (Svršetak) 

Sličice o čudesnom putovanju Triju Kraljeva — Napisao Henri Glieon — Preveo Vojmil Nabadan 


GLAS ANĐELA iza kulisa. 

Blaženi čista srca, jer će Boga vidjeti! 

MELHIOR. 

A sada evo zlata iz Arabije! 

BALTAZAR. 

Evo tamjana iz Kaldeje! 

GAŠPAR. 

Evo myrrhe iz Etiopije. Ništa više ne možemo 
pokloniti Bogu. (Nude svoje darove.) 

MARIJA. 

Hvala, dobri Kraljevi. Ako sam vas pravo ra- 
zumjela, vaše je zlato znak moći: jer zlatu ni- 
šta na ovoj zemlji ne odolijeva. Vaš tamjan 
znači božanstvo: jer se tamjanom kade oltari. 
Ali myrrha? Čemu myrrha? Njome se zavijaju 
rane, njome se mažu mrtvaci. A Sin Božji ne 
može da umre! 

GAŠPAR. 

Ne znam, Gospo, zvijezda nam je prišapnula, 
da ne zaboravimo myrrhu. 

MARIJA nakon kratke stanke. 

Nek se vrši volja Božja! Dajte i myrrhu! 

MELHIOR tiho Gašparu. 

Ona plače! 

GAŠPAR. 

Pst, šuti! 

BALTAZAR. 

Prije nego odemo, smijemo li poljubiti dijete? 

MARIJA. 

Smijete, ja ću vam ga pružiti. (Josip uzme Di- 
jete iz jasala, pruži Ga Mariji, a Kraljevi po- 
kleknu jednim koljenom i poljube Ga.) 

BALTAZAR ustajući ganut. 

Nikada ne ću zaboraviti ovaj čas. 

MELHIOR isto tako. 

Nikada . . . 

GAŠPAR isto tako. 

Nikada ... 

BALTAZAR. 

Idimo . . . 

GAŠPAR. 

Zatvorimo zastor. (Prije nego zatvore zastor, 
Gašpar se pokloni.) Zbogom, Gospodine i Gospo. 
Čuvajte Ga dobro! Mi vas pozdravljamo! (Po- 
vuku zavjesu preko pećine i stupe naprijed sva 
trojica.) 


BALTAZAR. 

Sada moramo javiti novost kralju Herodu. 
ANĐEO pojavio se otraga 
pokraj špilje, kraljevi ga ne primjećuju, ali gle- 
daoci ga vide. 

Ne! 

BALTAZAR Gašparu. 

Zašto ne? Vi ste rekli: ne? 

GAŠPAR. 

Ja nisam ni otvorio usta. 

BALTAZAR Melhioru. 

A vi? 

MELHIOR. 

Ja nisam ništa rekao. 

BALTAZAR. 

Ponavljam, da sada moramo javiti kralju He- 
rodu novost. 

ANĐEO veoma glasno. 

Ne! ne! 

BALTAZAR. 

Oho! to je ipak previše! 

MELHIOR. 

I ja sam ovog puta čuo. 

GAŠPAR. 

Netko je rekao: ne! 

BALTAZAR. 

Ali tko je to? 

GAŠPAR. 

Netko, ko je mudriji od nas ... 

ANĐEO dovrši rečenicu. 

I ko se boji za Dijete. 

TRI KRALJA ponavljaju zajedno. 

I ko se boji za Dijete, eto! 

BALTAZAR. 

Ali čega se boji? 

GAŠPAR. 

Da ste vi kralj židovski, pa da> netko dođe i na- 
javi vam, kako se neki drugi kralj židovski, i to 
pravi, pojavio na svijetu, da vam otme mjesto, 
bi li vas to veselilo? 

BALTAZAR. 

Očito ne bi. 

GAŠPAR. 

No dakle, budimo oprezni i ne svraćajmo He- 
rodu. 

W ITALIA“ UJED. BRODOVLJE i „COSULICH,, TRŠĆANSKO 
GLAVNA ZASTUPSTVA: ZAGREB, TRG KRALJA TOMISLAVA 


Redovite pruge u Svetu Zemlju, Egipat i Daleki 
Istok, kombinirana putovanja uz pogodovne ci- 
jene u Egipat te kružna putovanja u Indiju sa 
brodovima društva ,Lloyd Triestino". 

21|KRUŽNO PUTOVANJE po Jadranskom, Sre- 
dozemnom i Crnom Moru te Atlanskom Oceanu 
u razdoblju od februara do novembra 1935. Uskrs 
u Svetoj Zemlji. 

Putovanja izvršuju veliki prekomorski brodovi kao 
„REX“ i .Ct-NTE di SAVOIA* od 50 000 tona 
te „CONTE GRANDE**, „ROMA“, SATURNIA«, 
„VULCANIA-, „OCEANIA* i »CC'NTE BIANCA- 
MANO ft , obljubljeni od najotmjenije putujuće 
publike. 

Put nas vodi narodima raznih običaja u zemlje 
najizrazitijih ljepota i pradavne kulture. 

Upute daju: 

PLOVIDBENO DRUŠTVO 
BR.$13 — fcTELEFON 28-41 

ANĐEO. 

Ne! ne! ne! 

GAŠPAR slugama. 

Odvedite slona i devu i krenite bez nas. Ako 
vas tko pita, gdje smo, odgovorit ćete, da ne 
znate. (Sluge odvedu životinje.) A mi, mi ćemo 
otići lagano polagano pokrajnim stazama, u 
košulji od gruboga platna, kao seljaci: Bogu 
ostavljamo sav naš nakit. Eto nam prilike, da se 
učimo siromaštvu. Pogledajte se, dobri moji 
drugovi, može li netko da nas drži kraljevima? 

MELHIOR i BALTAZAR. 

Hajdmo, krenimo! (Upute se desno.) 

XI 

U taj čas pojavi se opet lijevo Noćobdija. Či- 
ni se, da nekoga traži. Ugledavši Kraljeve, javi 
im se: 

NOĆOBDIJA. 

Hej, vi tamo! niste možda vidjeli nekakva tri 
kralja... sa turbanima i sa krunama?... Ka- 
ravana ih čeka . . . Kamo su se djeli? 

MELHIOR. 

Nekakve kraljeve? 

BALTAZAR. 

Kraljeve? 

GAŠPAR. 

Kraljeve? Ne, ne znamo za takve kraljeve, 
kakve vi tražite... Mi smo sirotinja, gospodi- 
ne... Ne družimo se sa kraljevima ovoga svi- 
jeta. 

NOĆOBDIJA. 

A niste li možda vidjeli jedno dijete na zlat- 
nome prijestolju, sa krunom na glavi? 

MELHIOR. 

Ne, ništa takvo nismo vidjeli, gospodine. 

NOĆOBDIJA. 

Onda laku noć! (Odlazeći desno.) Kuda su 
samo nestali? kuda su nestali? (Ode desno. Čim 
je on izašao, tri kralja prasnu u smijeh.) 

BALTAZAR. 

Kako je glup taj čovjek! Misli, da se kralja 
može prepoznati po odjeći! 

MELHIOR. 

Oh, to svi misle, znate. Pa zar nismo i mi sami 
to mislili? 

GAŠPAR. 

Jest, nismo znali. 

BALTAZAR. 

Kad je tako, onda smo dobro sakriveni! 

(Krenu sva trojica lijevo iza stupa. Zvjezdani 
se zastor zatvara.) 

XII. 

Tada se iza kulisa lijevo čuje bijesno mumlja- 
nje Herodovo. 

HEROD uleti izvan sebe 
lijevo. Tajniku, koji sav uplašen juri za njim. 

Što je dakle s tim djetetom? 

TAJNIK. 

Ne znamo, koje je to dijete. 

HEROD. 

A ona tri kralja? 

TAJNIK. 

Otputovali su bez glazbe i svirke. 


HEROD urla. 

Izdaja! izdaja! Ja sam kralj židovski! Ja sam 
kralj židovski! Nema drugoga kralja! (Pograbi 
tajnika za prsa, pa sikće lagano, paklenim smi- 
jehom.) Pokolji svu djecu betlehemsku! Jesi li 
čuo? Sva djeca mlađa od dvije godine neka iz- 
ginu! ... Ja sam kralj Židova! (Ode bijesno lije- 
vo, tajnik za njim. Stanka.) 

X III. 

Anđeo se ponovo pojavi, ali bez zvijezde, i 
veli gledaocima. 

ANĐEO. 

Spremio sam svoju zvijezdu, ta naša se tri 
kralja ne boje više ničega. Sada moram obavi- 
jestiti Josipa, da odnese odavde dijete, jer Nje- 
gov čas još nije kucnuo ... A onda ću otići da 
tješim majke nevine dječice. (Rastvori malo 
zvjezdani zastor u sredini i zove unutra.) Josi- 



pe, Josipe, moraš osedlati magarca i pobjeći . . . 
(Uniđe i zatvori za sobom zastor.) 


XIV. 

Lijevo, ispred stupa, ulaze opet Tri Kralja / 
zastanu nasred pozornice. 

GAŠPAR. 

Još malo, i stići ćemo u svoju zemlju puni 
sreće, o kojoj na polasku nismo mogli ni sa- 
njati! Kako je sad lakši put, nego li prije, kad 
nas je tištilo zlato i tašta krasota, a u srcu stra- 
šna praznina . . . 

MELHIOR i BALTAZAR. 

Kao uvijek, pravo reče, druže! 

TRI KRALJA zajedno. 

Mi smo Tri Kralja, 

I Tri Mudraca, 

Bez sjaja i slavlja 
Družba koraca. 

Takve nas nemate 
Nigdje na slici, 

Deve nas ne prate, 

Slon ni vojnici. 

Nemamo bogate 
Krune ni ttirbane, 

Srebrene poplate, 

Vezene dolame. 

Sad mjesto svile nosimo vreće, 

Osta nam samo sjaj vječne sreće! 
(Pjevuckajući pod glas krenu desno držeći se 
ispod ruke.) 

Junak. Mali Tonček dolazi iz vrta 
s ogrebenim koljenom. 

»Jesi li pao, Tonček,« pita ga majka. 

»Jesam.« 

»Pa, jesi li plakao.« 

»Nisam plakao, jer nije nikoga 
bilo.« 

Snašao se. Otac (sinu, koji je sva- 
ko jutro dolazio pijan kući): »Tako 
više ne ide! Ne ćeš više dobiti od 
mene ni prebijene pare. Dosta sam 
te dugo uzdržavao. Ti samo dangu- 
biš, a ništa ne radiš. Već bi bilo vri- 
jeme, da sam zaveslaš svojim vlasti- 
tim životnim čamcem.« 

Sin: »Dobro je, oče. Samo mi daj 
novac, da kupim čamac.« 

U zlo doba. U nekim siromašnijim 
krajevima Italije žene Češće sijeku 
svoju kosu, da ih prodaju i time za- 
služe nešto novaca. Tako je u nekom 
siromašnom selu, jednog dana, neka 
mlada djevojka došla pred svoga za- 
ručnika s odrezanom kosom. 

»Zar si prodala kosu?« zaviče za- 
ručnik. 

»Da,« odgovori djevojka. 

»A zašto?« 

»Da ti kupim lanac za uru.« 

»A ja sam prodao sat.« 

»Zašto?« 

»Da ti kupim par lijepih ukos- 
nica.« 

Tako se radi. »Kako vam ide tr- 
govina, koju ste nedavno otvorili?« 

»Hvala^ na pitanju, zadovoljan sam. 
Ali ispočetka mi je prijetila velika 
opasnost. Naime, odmah do mene 
otvorio je radnju jedan konkurent, 
a poslije nekoliko dana i drugi. Uz 
to, prvi je napisao na svoja vrata 



velikim slovima: Totalna rasprodaja! 
Znatno oborene cijene! — A drugi: 
Zbog smrtnog slučaja dajemo svu 
robu u pola cijene!« 

»Pa šta ste vi činili?« 

»Dosjetio sam se. Stavio sam na 
svoja vrata tablu s natpisom: Glavni 
ulaz!« 

Pred pranje. Moric Griinzeug 
oprao je ruke i traži ručnik od svo- 
je žene. 

»Nemamo ručnika, svi su na pra- 
nju,« veli žena. »Drži ruke na pro- 
zoru, pa će se osušiti.« 

»Dobro, dobro,« veli Moric. »To 
danas još ide. Ali kako ću sutra? 
Sutra bih htio da se okupam.« 

Kod advokata. Jedan Židov dolazi 
advokatu d moli ga, da preuzme nje- 
govu obranu. 

»A šta ću dobiti?« pita advokat. 

»Slušajte, gospodine doktore,« od- 
govora Židov. »Ako dobijem nešto, 
ne ćete dobiti ništa, a ako ne dobi- 
jem ništa, dobit ćete — honorar.« 

Razumno dijete. Mama za ručkom 
pita malog Đuricu: 

»Đurice, hoćeš Ii još malo torte?« 

»Ne ću.« 

»Zar ne ćeš torte?« 

»Ne ću malo, hoću mnogo!« 

Moderna djeca. Otac pošalje sina 
sa pismom, da ga baci u općinski 
sanduk, ali prije toga da kupi marku. 
Sin se vraća i smije se. 

»Slušaj tata,« kaže ponosito. »Du- 
go sam stajao pred sandukom i kad 
nikog nije bilo u blizini, bacio sam 
pismo bez marke.« 

Sličnost. »Danas mi je rekla Vera, 
da sam posve tebi, majko, slična!« 

»Pa što si joj odgovorila!« 

»Nlišta! Što mogu da odgovorim 
za takvu uvredu. Prekinula sam pri- 
jateljstvo s njome!« 

Dobar otrov. Drogerist nudi nov 
otrov za parcove. 

»A jedu li parcovi taj otrov?« 
upita mušterija. 

»Da li ga jedu? Svaki parcov, koji 
samo jedared okusi od toga, uvijek 
će samo to jesti!« hvali prodavaoc 
ovo »sigurno« sredstvo. 


vam, fjoptaJb-? 

1. Što su »turski glasi«? 

2. što je zamijenilo »turske glase«? 

3. Što je »Amper«? 

4. Koliko je duga Sava? 

5. Što je Maunakea i gdje se na- 
lazi? 

6. U kojem je djelu August Šenoa 
napisao lijepe opise bure? 

7. Koja je najpoznatija zadarska 
buna protiv Mletačke? 

ODGOVORI IZ PROŠLOG BROJA 

1. U doba Bosanske države bosan- 
sko se stanovništvo dijelilo u četiri 
razreda. U prvi se razred ubrajao 
ban, kasnije kralj, u drugi vlastela 
svih vrsta, u treći građani, a u če- 
tvrti »ljudi«, to jest seljaci i ostali 
pučani. 

2. Stanovništvo se nekadanje Du- 
brovačke republike dijelilo u tri raz- 
reda, u: vlastelu, ljude to jest gra- 
dane i seljake, kmete vlastele. 

3. U Hrvatskoj su se u dđba Gup* 
čeve seljačke bune dijelili ljudi u slo- 
bodne i neslobodne. Među prve se 
ubrajahu: crkveni velikodostojnici, 
više i niže plemstvo, građani i seljaci 
slobodnjaci. Neslobodni ljudi bjehu 
seljaci, kmetovi velikaša i nižeg 
plemstva. 

4. Franačka je za Karla Velikoga 
bila upravno podijeljena na grofije i 
markgrofije. Ove zadnje bjehu uz 
granicu, a djelokrug im je bio veći 
nego li grofija. 

5. Franačka država, rastrojivši se 
jezično, razdijeli se u Verdunu 843. 
u dva dijela, države: Francusku i Nje- 
mačku. 

6. Prvi je francuski kralj Karlo Će- 
lavi, a njemački Ljudevit Njemački. 
Premda oba naroda nepravilno sma- 
traju za svoga prvog kralja Karla 
Velikoga, vladara Franačke. 

7. Karlo Ćelavi i Ljudevit Njemački 
podijeliše 870. Lotaringiju, državu 
kralja Lotara. Ugovor je bio potpisan 
u Masstricht-u na rijeci Massi. Ovo 
je konačni razlaz ovih dvaju po krvi 
i jeziku sasvim oprečnih naroda. 

M. T. M. 



DOBRIJANOV 


BOŽIČNI BOR 




U planinu čika ide, 
sretno mu je srce, 
hej, danas će da ubere 
i božićno drvce! 


Brzo ga je posjekao, 
al ga ne će vući, 
nego će ko na sanjkama 
s njim odjurit kući 




zapjevao sretni čika, 
da se sav brijeg ori; 
no najednom pred njime se 
crni ponor stvori. 


On sa divnim svojim drvcem 
u dubine pada . . . 

Prisjela je dobrom čiki 
božična parada! 

ČITAVA JE OBITELJ ZABAVLJENA POTAJNIM RADOM, KAKO BI JEDAN DRUGOGA 
UGODNIJE IZNENADITI PRIGODOM VESELIH BOŽIČNIH BLAGDANA 


UBBm 



KRIŽALJKA. 


Vodoravno: l.Ptica. 2. Srdžba (latinski). 3. Sta- 
vlja se ,na dno pi'sma, kad se želi nešto posehno ista- 
knuti. 4. Dva jednaka suglasnika. 5. Tri različita vo- 
kaia. 6. Ukras za božično drvce. 7. Vođa Huna. 8. Jelo. 
9. Životinja uz jaslice. 10. Azijska država. 11. Namet, 
li. Bijeda, nevolja. 14. Radosnii usklik (hebrejski). 10. 
Prave se za Božić. 16. Drugi glas* 7 

Okdmito: 17. Francuski pisac (fonetski). 18. 
Lična zamjenica, skraćeni oblik (akuz.). 3. Juriš. 1. ži- 
votinja (obrnuto). 20 .Rodhinsko ime (obrnuto). 29. 
Kupi se za (Božić. 3. Zatiljak. 25. Izraelski sudac. 26. 
Snježno nevrijeme. 28. Zamjenica lična. 30. Krilo (la- 
tinski). 23. 'Noćna pti^a. 12. 'Proizvodi kokici. 19. Krilo 


(1 a t.) 2 1. Žensko ime iz Vojniov.ićeve * Trilogije«. 24. 
i ni jednaka suglasnika. 13. -Naslov (tuđica bez srednjeg 
slova). 29. Pospan (bez srednjeg slova). 

Odgonetke ove križaljke treba poslati na Uredništvo 
najkasnije do 5. siječnja 1935. Svaki peti odgonetač 
.dobit će na dar od Uredništva »Obitelju koju zgodnu 
uspomenu. 



ZABAVA UPALJENIH SVIJEĆA NA BOŽIČNOM DRYCU 





MODERNI NAMJEŠTAJ ZA BLAGOVAONICU S UKRASIMA PO NARODNIM MOTIVIMA 


v 



NAMJEŠTAJ ZA GRAĐANSKU 
KUĆU S PRIMJENOM 
NARODNIH MOTIVA 




Lijevo: NAMJEŠTAJ ZA SOBU INTELIGENTA 


Dolje : PRIMJERAK UKRASA PO NARODNIM 
MOTIVIMA 

Ilastrovarti tjednik . Obitelj * izlazi svake nedjelje. Pretplata 30 Din na tri mjeseca, za inozemstvo 4 dolara godišnje. Pretplata se plaća unaprijed. . ^ 
Rukopisi se ne vraćaju. .Obitelj* izdaje Konzorcij Kuća Dobre Štampe. Za izdavača i uredništvo odgovara Dr Josip Andrić, glavni urednik .Obitelji" 
Zagreb, Trenkova 1. Adresa uredništva i uprave .Obitelji* : Zagreb, Trg Kralja Tomislava 21. Telefon 54-17. Ček. rač. pošt. šted. br. 33.536° 
.Obitelj* se tiska u Tiskari Narodnih Novina u Zagrebu. Za tiskaru odgovara V. Kirin, Deželićeva ul. 2. 

